text:
Á hugnaligari samkomu í Móttøkuhúsinum í gjár heiðraði Tórshavnar kommuna kórinum Tariru, sum herfyri kom aftur av altjóða kórkapping við ikki færri enn trimum gullheiðurslønum.
Annika Olsen, borgarstjóri, segði í stuttari røðu, at vit vita, at heitið Tarira stavar frá hugaheimi William Heinesens úr skaldsøguni “Glataðu spælimenninir”, har Tarira stígur fram sum ein dreymasjón.
- Føroyingar kenna hana eisini frá standmyndini í Viðarlundini. Og óivað hevur verið hugsað um, at okkurt dreymakent var við framførslum tykkara, harav navnið.
- Seinastu 15 árini hevur Tarira sum úrmælingakór frøtt okkum við kórsangi á altjóða støði.
- Vit hava hoyrt tykkum framført renesansutónleik, jólatónleik, nýskrivaðan tónleik úr verkum, tit sjálvi hava bílagt frá bæði føroyskum og norðurlendskum tónaskøldum - tí hava tit eisini havt fleiri frumframførslur. Og so hava tit eisini fløguútgávurnar at vísa á.
- Kórleiðararnir hava verið nógvir og góðir, tað byrjaði við Sunnleifi Rasmussen, vit hava eisini sæð millum aðrar bæði Kára Bæk og Jóhannes Andreassen í fullum swingi - vit hava sæð tykkum framført saman við Teituri, Tórshavnar Manskóri, sæð tykkum framført Shakespeare, og stór kórverk hava vit eisini sæð og hoyrt.
- Tarira hevur sungið - um mann kann siga tað so - til fleiri kommunal høvi, og afturmeldingin er altíð tann sama: Framførslurnar eru lýtaleysar og á heilt einastandandi høgum støði.
- Og vit fegnast sjálvandi um, at vit eiga so einastandandi talent okkara millum at ríka okkum løturnar við.
- Tí undrar tað kanska ikki so mong, at tit nú komu heimaftur úr Katalonia, har tit hava luttikið á stórari altjóða kórkapping, við ikki færri enn trimum gullmerkjum.
- Og tað undrar als ikki, at tit eftir henda stórsigur eru boðin við til fleiri festivalar. Tit hava SO uppborið henda heiður, sum vit heldur ikki hildu bara skuldi fara stillisliga aftur við borðinum.
- Eg skal vegna Tórshavnar kommunu ynskja tykkum hjartaliga tillukku og øll góð ynski frameftir. Takk fyri tykkara áhaldni, tykkara høga yrkisdugnaskap og takk fyri, at tit við so mong og so ymisk høvi gleða okkum við tykkara dreymakenda sangi, segði Annika Olsen, sum handaði øllum limunum hvør sítt klipp hjá Williami Heinesen av Tariru.


c: text/html

text:
Føroyskur móðurmálsdagur
Sunnudagin 25. mars er føðingardagur V.U. Hammershaimbs (1819-1909). Tá fer Bjørn Kalsø, landstýrismaður í mentamálum, at handa móðurmálsvirðislønina 2012 í Fútastovu í Havn. Samstundis verður opið hús í grannahúsunum, Nýggjustovu, har Hammershaimb búði.
Tað eru Nám, Mentamálaráðið, Føroyska málnevndin, Dimmalætting, Sosialurin og Kringvarp Føroya, sum skipa fyri degnum og virðislønini.
Fyriskipararnir siga, at nú skal móðurmálið setast í miðdepulin ein fastan dag, móðurmálsdagin. Hesin dagur er settur at vera 25. mars, sum er føðingardagur Hammershaimbs.
Nám hevur á undirvísingarportalinum Snar gjørt temasíðu um Hammershaimb, og Dimmalætting og Sosialurin hava hesa vikuna greinar um faðirin at móðurmáli okkara, Hammershaimb.
Forlagið Sprotin, Bókadeild Føroya Lærarafelags, Landsbókasavnið og íslendska aðalkonsulátið, sum heldur til í Fútastovu, stuðla eisini verkætlanini.
Sunnudagin 25. mars kl 15:00 verður almenn samkoma í Fútastovu í Gongini í Havn og eisini í Nýggjustovu, har Hammershaimb búði og hevði bond í báðar ættir, hóast føddur á Steig í Sandavági.
Sí meira á: www.nam.fo

robotstxt: allowed

filter: keep


text:
- Tíðindi, mentan og ítróttur
Føroyingar í vanda fyri at missa pengarnar frá SU
Føroyingar skulu nú hava verið í Danmark í sjey av seinastu átta árum fyri at fáa pengar frá SU, Statens uddannelsestøtte.
Kravið um tey sjey árini kemur frá Dansk Folkeparti, sum er stuðulsflokkur hjá stjórnini hjá Lars Løkke Rasmussen.
Kravið kemur í sambandi við samráðingarnar um fíggjarlóg fyri 2018.
Dansk Folkeparti ætlaði bara at lata kravið verða galdandi fyri fólk í ES.
Men ES reglur og mannarættindi gera, at tað ber ikki til.
Tí noyðist flokkurin eisini at lata kravið vera galdandi fyri danskar ríkisborgarar, sigur René Christensen, talsmaður í fíggjarmálum hjá Dansk Folkeparti við Danmark Radio.
Føroyingar eru danskir ríkisborgarar. Men sambært Dansk Folkeparti ikki í hesum førinum. Uppskotið er ikki galdandi fyri føroyingar.
Í januar í ár fingu 6.770 fólk úr øðrum ES londum enn Danmark pengar frá SU.
Stjórnin er longu spurd
Sjúrður Skaale, fólkatingsmaður, hevur hevur longu spurt donsku stjórnina um málið.
Hann sigur, at stjórnarflokkarnir hava tikið væl í móti uppskotinum hjá Dansk Folkeparti. Tað ørkymlar.
Tí um hetta verður veruleiki, so fer tað at raka so at siga allar føroyingar, sum fara til Danmarkar at lesa, sigur Sjúrður Skaale.
Hann hevur eisini víst stjórnini á, hvussu trupulleikin kann loysast.
Á øðrum økjum er uppihald í Føroyum og Grønlandi javnsett við uppihald í Danmark. Tað er upplagt at gera tað sama í hesum førinum, sigur Sjúrður Skaale.
Sí eisini


text:
Í trá við áhugan fyri DIY-projektum, dámar mær eisini at gera eitt sindur eyka burturúr tá gávur skulu pakkast inn. Á Mini-eco ber til at printa gávupappír við ymiskum mynstrum. So einki pappír at pakka gávurnar inn við? Einki problem, printa bara eitt av hesum út. Leinkjur til postini um DIY-gávupappír eru her og her
18.4.14
Printa títt egna gávupappír
Eg elski DIY projekt, og serliga tey sum enda við at síggja eitt sindur professionell út. Tí dámar mær eisini serstakliga væl heimasíðuna Mini-eco, ið er ein forferdiliga kul heimasíða við alskyns DIY-projektum. Gávupappír, origami, kort til serlig høvi og guirlandir er bert eitt lítið úrval av projektunum, ið man kann finna uppskriftina til á Mini-eco.
Í trá við áhugan fyri DIY-projektum, dámar mær eisini at gera eitt sindur eyka burturúr tá gávur skulu pakkast inn. Á Mini-eco ber til at printa gávupappír við ymiskum mynstrum. So einki pappír at pakka gávurnar inn við? Einki problem, printa bara eitt av hesum út. Leinkjur til postini um DIY-gávupappír eru her og her
Í trá við áhugan fyri DIY-projektum, dámar mær eisini at gera eitt sindur eyka burturúr tá gávur skulu pakkast inn. Á Mini-eco ber til at printa gávupappír við ymiskum mynstrum. So einki pappír at pakka gávurnar inn við? Einki problem, printa bara eitt av hesum út. Leinkjur til postini um DIY-gávupappír eru her og her
Subscribe to: Post Comments (Atom)


text:
Laura og Páll eru ferðaleiðarar okkara henda túr úr Skálavík til Sands eftir gomlu bygdargøtuni. Laura sigur frá tí, Heðin Brú sigur í prosastykkinum “Ovari vegur” í Búravninum. Vit byrja við Tálgargil. Steðga so á við ymsi pláss, sum Heðin Brú nevnir, eitt nú Ketilgróvsheyggj.
Vit sita undir Ketilgróvsheyggi, har ein ketil fullur av gulli liggur fjaldur, men oman á liggur ein eldspýtandi ormur og verjir. Og Páll stendur í sínum mæti á heygnum og lítur yvir hagan.
Tifaldará er mark millum Skálavík og Sand, og Konfirmantsteinurin er eitt hav, sum lestrarbørnini høvdu til roysni at lyfta, men Heðin Brúsa eg-persónur kláraði ikki at lyfta tað og hevði næstan ætlað sær at rýma til Amerika saman við tveimum øðrum, sum heldur ikki kláraðu tað - til at sleppa undan skommini
Tá ið vit komu til Sands var kaffi og pannukakur við mølheyggjarnar. Ein so herligur túrur, og eitt so fínt hugskot. Hetta er nakað, sum ‘visit’stovurnar skuldu gjørt meiri av. Varðaranir eru stak illa farnir har á leið, og Visitsandoy hevur eina stóra uppgávu at røkja har, kanska ‘ung í arbeiði’ ella skótarnir kundu gjørt okkurt. OG tað skal helst gerast, meðan onkur enn livir, sum veit , hvar gøtan er.


text:
Tað er eingin loyna at ateistar og religións kritikkarir, hava leika hart í við teirra mótargumentum og atfinningum, í teirri roynd, at vísa hesa áskoðan og tess argumentum aftur. Hetta innleggið, er viðgerðin av bara einum slíkum mótargumentið.
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Sunday, September 25, 2011
Alheimsins byggjuklossar
Tað er eingin loyna at ateistar og religións kritikkarir, hava leika hart í við teirra mótargumentum og atfinningum, í teirri roynd, at vísa hesa áskoðan og tess argumentum aftur. Hetta innleggið, er viðgerðin av bara einum slíkum mótargumentið.
Wednesday, September 21, 2011
Good One (2)
Monday, September 19, 2011
Darwinisma á skúlagátt í Sovjet: Ein Rættleiðing til Eivind Ortind Simonsen (3)
Í hesum styttra aftursvarinum fari eg at viðgera kelduna sum Eivind Ortind Simonsen gjørdi nýtslu av, í roynd síni at prógva pástandinum, at darwinisma einki hevði at siga í Sovjet líka til 1964 og at darwinisma ikki var innan skúlagátt í Sovjet fyrrenn 1964. Eg fari at vísa á, at sjálv keldan sum Eivind ger nýtslu av, ikki bara er akademisk ónyttulig, men enntá afturvísur pástandi Eivinds. Harnæst fari eg at vísa á aðrar Wikipedia greinar, søguligar keldur og akademiskan lesna sum vísa á, at darwinisma var ómetaliga virkin í Sovjet og tess skúlum um hetta sama mundi av landsins søgu.
Darwin ella Darwinisma: Darwinisma í Sovjet: Ein rættleiðing til Eivind Ortind Simonsen (2).
Hetta er mítt triðja aftursvarandi innlegg til royndina hjá ateistinum og liminum í ‘Gudloysi’, Eivind Ortind Simonsen, at afturvísa viðgerðini hjá mær og øðrum, um sambandið millum Sovjet og darwinismu. Í hesum innlegginum viðgerið eg pástandin hjá Eivind, at Darwin millum elstu kommunistarnar og í Sovjet, ikki var annað enn iconi, sum breyt vísindina frá skapanarsøguni. Við øðrum orðum, pástandin, at Marx, Engels og teirra eftirfylgjarir hildu hátt um Darwin men ikki um ástøðið.
Wednesday, September 14, 2011
Good One
Antony Flew: Ein ávarðing til ungar ateistar
Antony Flew var ein at mætastu og gløggastu gudloysingum í 20 øld. Tað kom tí sum ein skelkur tá tað frættist, at maðurin í 2003 hevði broytt hugsan. Flew var ikki vorðin kristin, men Flew hevði lagt gudloysi aftur um bak og var blivin ein 'trúgvandi'.
Í bókini 'There is A God', skrivar Flew um sína umvending og orsøkina til sína umvending:
"Moving on now from the parable, it's time for me to lay my cards on the table, to set out my own views and the reasons that support them. I now believe that the universe was brought into existence by an infinite Intelligence. I believe that this universe's intricate laws manifest what scientists have called the Mind of God. I believe that life and reproduction originate in a divine Source. Why do I believe this, given that I expounded and defended atheism for more than a half century? The short answer is this: this is the world picture, as I see it, that has emerged from modern science..." (s.88-89).
Og víðari:
"I must stress that my discovery of the Divine has proceeded on a purely natural level, without any reference to supernatural phenomena...It has no connection with any of the revealed religions...in short, my discovery of the Divine has been a pilgrimage of reason and not of faith" (s.93).
Flew: Ein ávaring til ungar ateistar
Flew sum var aktivur ateistur í mong ár og sum skrivaði fleiri áhugaverdar bøkur, av tí tunga og djúpa slagnum. Er ivaleyst ein ávarðing til ungar ateistar ídag; hann skrivar:
"I have said in some of my later atheist writings that I reached the conclusion about the nonexistence of God much too quickly, much too easily, and for what later seemed to me the wrong reasons...One of those early reasons for my conversion to atheism was the problem of evil" (s.12-13).
Við øðrum orðum, tann ungi sum ídag er farin at ivast um Guds eksistens, tí populerir forsprákarir so sum Sam Harris og Richard Dawkins, sum ikki koma upp um knøðini á Antony Flew, draga hesi út í eina niðurstøðu, sum teir í veruleikanum ikki hava skil fyri.
Ateistar á Heksajakt
Umvending Flew's til trúnnað á ein skapara Gud, var ein dyggur smeitur fyri nógvar gudloysingar. Ateisturin Richard Carrier hevði ivaleyst nógvar svøvnleysar nætur og legði saman við øðrum upp til eina herferð ímóti Flew. Her hevur ateistiski mótgangurin verið harður; eitt nú, pástanda nýateistar, at teistar onkursvegna tvingaðu Flew at skrivað bókina, og annars hoyra vit uppaftur tað heldur vanliga ramsuna, at maðurin má verða blivin sjúkur ella bara gamal.
Roy Abraham Varghese skrivar um hesa viðferðina av Flew:
"Curiously, the response to the AP story from Flew's fellow atheists verged on hysteria. One atheist Web site tasked a correspondent with giving monthly updates on Flew's falling away from the true faith. Inane insults and juvenile caricatures were common in freethinking blogosphere. The same people who complained about the Inquisition and witches being burned at the stake were no enjoying a little heresy hunting of their own. The advocates of tolerance were not themselves very tolerant. And, apparently, religious zealots don't have a monopoly on dogmatism, incivility, fanaticism and paranoia".
Gott sagt.
Sum sagt, síðani hendingina, hava ateistar gjørt mikið burturúr at demoninisera og svína Antony Flew til. Harmiligt at hetta er ein heldur vanlig tilgongd, tað er: tá teir annars ikki megna at týna mannin akadmiskt; so er bara eitt at taka til, niðurgerð og látursgerð. Hetta hava vit verða vitni til so mangan fyrr, eisini her á landið.
Stuttligt haldi eg, tí Antony Flew var ein av teimum klassisku forsprákarunum fyri gudloysi, sum allir ateistar annars heiðraðu upp um skýggini. Eg siti her við bókini 'God and Philosophy', sum Flew skrivaði meðan hann enn var ateistar; ótrúliga djúpur og vælargumentaraður lesnaður og tað eru fleiri aðrar eisini. Hugsar ein sum støðið, so er himmalvíður munur á hesum og bókini 'Why I am not a Christian' av Russell. Ivaleyst er tað tí at summið halda Flew verða mannin, sum samansetti tí sokallaðu ateistisku dogmaðina, og at Prometheus, ateistiski bókaútgevarin skrivaði um bókina 'God and Philosophy':
"Prometheus Books is delighted to present what by now has become a classic in the philosophy of religion" (s.4).
Sunday, September 11, 2011
Darwinisma og Sovjet: Ein rættleiðing til Eivind Ortind Simonsen (1)
'Um talan er um íspinn, so burdi tú lættliga kunna víst á okkurt dømi, har darwinisma er nýtt innan skúlagátt í Sovjetsamveldinum áðrenn 1964. Eg vænti tó, at tað einasta tú kanst vísa á, er vanliga kristna propagand’in um, at alt ringt í 20. øld stavar onkursvegna frá Darwin. Eitt slíkt útgangspunkt hevur onki hald í veruleikanum, og tað er hetta útgangspunkt, sum fær kristnar apologetar at framseta tær lygnir teir framseta.'
Hendan skeiva søgutulkanin má nú hava nátt sítt háðmark.
Tað er ein løtt uppgáva at skula vísa á, at darwinisma var innan skúlagátt í Sovjet áðrenn 1964 og henda niðurstøða, byggir á kommunistiskar tekstir í Sovjet samtíðini, ikki kristiligt propaganda, sum Eivind heldur fyri.
Í 1948 kom hetta niðanfyrinevnda skrivið út, sum heiðraði russisk vísindafólk. Listin nevnir vísindafólk sum vóru virkin áðrenn og samstundis sum kolveltingin var uppá sítt hægsta. Her kann bara sigast at listin týðiliga mótsigur pástandinum hjá Eivind. Eivind sigur, at darwinisma onga ávirkan hevði á Sovjet og ikki var á skúlagátt í Sovjet fyrrenn 1964. Men listin inniheldur Darwinistar (í hvussu er tann eina), sum útforskaðu útfrá darwinistiskum ástøði í Sovjet longu í 1910-14:
Áðrenn Eivind dittar sær at pástanda at eg havi drigi hetta út úr samanhengi og at hetta Sovjetskrivið onganstaðni sigur at Darwinisma var ísett sum ein grundleggjandi, vísindalig áskoðan, so skjóti eg upp at hann fyrst lesur hetta næsta skrivi úr 1939, basera uppá eina vísindaliga ráðstevnu, har í 53 Sovjet granskarir tóku lut og kjakast var millum Sovjet darwinistar og tilhengarir av Lysenkoismu.
Skrivið vísir týðiliga mótsøgnina ímillum tað sum Eivind áhaldandi kunngerð og tað sum hesar søguligu keldur veruliga staðfesta, bæði at darwinisma var innanfyri kommunistiskari skúlagátt og at darwinisma, var ein grundleggjandi grundvøllur í kommunistiskari gransking og filosofi longu í 1939. Harvið kunnu vit bara draga tað niðurstøðu, at Eivind ferð grundiga skeivur:
Hetta greiðir frá, hví tað í hesum í vísindaligum tiltakinum í 1939, har í Lysenko, sjálvur luttók, verður fastsligi at talan er ikki um vrakan av darwinismu, men heldur at útvikla hana.
Men hvussu er hetta møguligt, um darwinisma undan hesum, ongantíð hevði verði partur at vísindaligu sjónarmiðunum og lærugreinunum í Sovjet:
Óansæð um Lysenko breytt við darwinismuna, so sæst týðiliga, at darwinisma er innan fyri skúlagátt í Sovjet og at darwinisman, hevði ómetaligan týdning óansæð hvør tilgongdin long var og seinni fóru at blíva.
Tað uppfatan vit fáa frá Lysenko sjálvum, er at darwinisman er ein vísindaligur vongur í Sovjet á hansara tíð:
"Our Soviet Darwinian agro-biological science must work out the scientific bases for the improvement of seed. This is indispensable in order that the elite strains of various cultures produced each year by the selection stations may be better compared to the seeds which they are destined to replace.
http://www.marxists.org/subject/science/essays/speeches.htm
Tað var í veruleikanum ikki fyrrenn í 1948, at Lysenkoisma náddi til valdið:
Omanfyrinevnda kjakið fór fram í 1939, men tað er í 1948 at fyrsta skrivið eg siteraði kom út, harí darwinistar verðar heiðraðir og har Sovjet kunngerð tess avgerð, um at varveita og gera nýtslu av allari undanfarnari vísind.
Her eru so nógvar aðrar keldur ein kundi sitera, men hetta má verða nóg mikið hesuferð, til at staðfesta, at Eivind enn einaferð fer skeivur í sínum pástandum. Eg sigi ongastaðni at Darwin og darwinisma var einasta grundleggjandi vísindaliga sjónarmiði í Sovjet. Eg ásannið somuleiðis, at ikki allir kommunistar vóru so positivir yvirfyri darwinismu. Men har við at pástanda, sum Eivind gerð, at darwinisma onga ávirkan hevði í Sovjet og at darwinisma ikki var komin inn um skúlagátt fyrrenn 1964, er ein álvarsligur søguligur feilur.
Eg haldi eg torið at siga at eg havi svara Eivind: 1) Eg havi víst á keldur sum gera pástand hansara til einkis; 2) Eg havi víst á keldur sum eru samtíðarkeldur, søguligar, kommunistiskar, og ikki byggja og kristindóm's propaganda.
Friday, September 9, 2011
John Ankerberg um Menningarlæruna
http://www.ankerberg.com/Articles/science/creation-questions/SC-creation-questions-life-origin.htm
Karl Marx um religión í Týsklandi og 'the premise of criticism'
Eg fari ikki at koma inn á allar keldurnar hesuferð, men áhugavert at síggja, at tann dominerandi áskoðanin í Europa og Týskland í aðru helvt av 19 øld og fyrru helvt av 20 øld, er slett ikki tann kristna, men tann ateistiska og deistiska. Hetta setur stóran spurning til nógvar av teimum ákærunum, sum ateistar í áravís hava slongt út í skrivum og úttalisum, eitt nú, at orsøkin til ræðuleikarar undir Seinna Heimsbardaga, vóru úrslit av einari kristnari áskoðan.
Tvørturímóti:
Á hesum sinnið vil eg bara sitera Karl Marx í hansara: 'Excerpts from Toward the Critique of Hegel's Philosophy of Right'
'For Germany the criticism of religion is in the main complete, and criticism of religion is the premise of all criticism' (Lewis S. Feuer (ed.) Marx & Engels: Basic Writings on Politics & Philosophy, s.262).
Ein og hvør gudfrøðingur man verða vitanda um tað teologiska rákið, sum herjaði í týskum skúlum og eisini í øðrum býum í Evropa. Rákið sum arbeiddi fram ímóti at skúgva Gud og tað ónátturliga frá gudfrøðissøguliari og søgukristnari gransking.
Eg eri vísur í, at tað var ikki Charles Finney ella Spurgeon, Hitler hevði lisið, tá hann skrivar í Mein Kampf:
'I had but one pleasure: my books...At time I read enormously and thouroughly. All the free time my work left me, was employed in my studies... In this period, there took shape within me a world picture and a philosophy which became the granite foundation of all my acts.' (Mein Kampf, s.21)
Karl Marx og aðrir sum vóru eygleiðarir av hesum tilburið í Evropa í seinnu helvt av 19 øld, kundu vitna, at bíbliukritikkurin og kritikkurin av religión høvdu nærum nátt sítt mál. Hetta er ikki tann myndin vit so mangan fáa, av einum sera religiøsum Týsklandi, beint uppundir stýrið Nazismunnar og Seinna heimsbardaga.
Og víðari, at vit her síggja ein av teimum sterkastu grundleggjandi holdningunum í kommunistiskari hugsan, at:
'criticism of religion is the premise of all criticism'.
Tá ateistar ídag gera sær galt av, at skilja millum ateismu og kommunismu, so er her hetta langt frá samanberandi teimum uppruna tekstum sum løgdu lunnarnar undir Kommunismuna, Sovjet, Stalin og aðrar.
Ateisma er ikki neyðturvilliga Kommunisma, men Kommunisma er ateisma.
Mær vitandi, er lítið skriva um hesa síðuna av sakini, og lítið av tí áhugaverda tilfarið verður framlagt av mótstríðandi síðunum.
Tuesday, September 6, 2011
Hjá hvørjum liggur óttin?
Monday, September 5, 2011
Darwin Night í Oasuni
Hóskvøldið 08.09.11 verður eitt spennandi og øðrvísi tiltak í Oasuni.
Vit hava valt at hava Darwin Night.
Hetta evnið er valt, tí tað eru nógv sum seta spurningar við menningarlæruna og tað er einki merkiligt við tí.
Lovsangur verður eisini á skránni.
Tað verður Heðin Lamhauge sum kemur at greiða frá hesum evninum. Tað verður ein dialogur millum Heðin og tey sum vera til staðar, sum merkir at lurtandi fáa høvi at seta spurningar til Heðin og soleiðis fáa ein dialog.
Nøkur evnir sum Heðin kemur inná eru:
Hyggja nærri at menningarlæruni, ið metir at menniskjans uppkoma er tilvildarlig og uttan hægri mál.
Hvat segði Darwin um sína egnu teori?
Parkerar menningarlæran Gud sum orsøk til alt lív?
Er vísindi og trúgvin á Gud mótsetningar?
Hetta eru bara nøkur av evnunum sum Heðin kemur at greiða frá um.
Vit gleða okkum til hetta kvøldið. Sum Heðin sjálvur sigur: "Vælkomin til eitt spennandi kvøld."
https://www.facebook.com/event.php?eid=252742338090550
Stalinsa Darwinisma og Ateisma
Niðurstøðan av hesum er tó, at ateisma og darwinisma eru ikki neyðuga kommunisma, men at kommunisma er ateisma og partvís darwinisma. Haldi tó ikki, ein kann siga, at Darwin helt stórvegis um Kommunismuna, ella at Darwin hevði tikið undir við teimum ræðuleikum sum kommunistarnir framdu, grunda á teirra heimsmynd. Men á hina síðuna hildu kommunistarnir nógv um Darwin.
Eivind hevur pástaði at darwinisma ikki fekk nakað fótafesti á skúlagátt í Sovjet fyrrenn í 60unum og at Stalin og hansara viðhaldsfólk bæði hataðu og søktu at teimum sum vóru darwintilhengarir. Eivind fer, so langt sum at pástanda, at lærda fólki í Sovjet, eitt nú vísindafólk, vóru offur fyri hesum politiska-ateistiska hugburðinum. Men er hesin pástandur samanberandi við teimum primeru keldunum?
Eg havi longu víst á Isaac Deutscher, at Stalin var vitandi og upplýstur um darwinismu í heilt ungum árum og at tað var hendan áskoðanin sum førdi hann út í ateismu og kommunismu. Men hvat sigur Stalin sjálvur?
Her vísi eg á eitt skriv hjá Stalin í samband við kommunismu og materialistisku heimsmyndina:
‘…a development in which the qualitative changes occur not gradually, but rapidly and abruptly, taking the form of a leap from one state to another; they occur not accidentally but as the natural result of an accumulation of imperceptible and gradual quantitative changes…a transition from an old qualitative state to a new qualitative state, as a development from the simple to the complex, from the lower to the higher: "Nature," says Engels, "is the test of dialectics. and it must be said for modern natural science that it has furnished extremely rich and daily increasing materials for this test, and has thus proved that in the last analysis nature's process is dialectical and not metaphysical, that it does not move in an eternally uniform and constantly repeated circle. but passes through a real history. Here prime mention should be made of Darwin, who dealt a severe blow to the metaphysical conception of nature by proving that the organic world of today, plants and animals, and consequently man too, is all a product of a process of development that has been in progress for millions of years"’ (Ibid., p. 23.).
Ikki bara er Darwin roknaður at verða primera keldan, men líkheitin millum upprunaliga Darwinismu og kommunistisku tulkingina er týðilig:
‘Contrary to metaphysics, dialectics holds that internal contradictions are inherent in all things and phenomena of nature, for they all have their negative and positive sides, a past and a future, something dying away and something developing; and that the struggle between these opposites, the struggle between the old and the new, between that which is dying away and that which is being born, between that which is disappearing and that which is developing, constitutes the internal content of the process of development, the internal content of the transformation of quantitative changes into qualitative changes.’
Vit mugu bíta merki í, at tilgongdin verður roknað at verða absolut materialistisk, tað vil siga uttan upphevjandi ávirkan, sum tildømis Gud ella mystik; við øðrum orðum: ateisma ella gudloysi (tey sum stríðast við at skilja kommunismu frá ateismu gera seg tí skyldug í villeiðing, eftirsum kommunisma byggir uppá eina heimsmynd uttan Gud, bæði filosofiskt og vísindaliga):
Víðari siterar Stalin Marx og Engels:
"The materialistic outlook on nature," says Engels, "means no more than simply conceiving nature just as it exists, without any foreign admixture." (Marx and Engels, Vol. XIV, p. 651.)
Á sama hátt sum ateistar ídag, so høvdu kommunistarnir ávísar trupuleikar við ‘consciousness’, tað er persónurin, hansara vit, tilvitan og kenslir. Stalin og hansara undanfarnu ándsbrøður hildu at sjálvt ‘evni’ ella materialisman hevði størri týdningin enn persónurin; hóast alt avspeglaði persónurin bara materialið í nátturuni:
"The material, sensuously perceptible world to which we ourselves belong is the only reality.... Our consciousness and thinking, however supra-sensuous they may seem, are the product of a material, bodily organ, the brain. Matter is not a product of mind, but mind itself is merely the highest product of matter." (Ibid., p. 332.)
Further, if nature, being, the material world, is primary, and consciousness, thought, is secondary, derivative; if the material world represents objective reality existing independently of the consciousness of men, while consciousness is a reflection of this objective reality, it follows that the material life of society, its being, is also primary, and its spiritual life secondary, derivative, and that the material life of society is an objective reality existing independently of the will of men, while the spiritual life of society is a reflection of this objective reality, a reflection of being.'
Um ateisma og materialisma er ein veruleiku, gevur hetta jú meining. So má tann andaliga síðan av menniskjan jú verða ein avspegling av materialismu. Men eg kann ikki lata verða at hugsa, um tað ikki var hendan hugsanin um menniskja sum bara materiali og tess persónligheit, vitan og kenslur sum ‘secondary’, sum gav kommunistunum grønt ljós til hópdráp, píning og kúgan. At hugsa sær, at niðurundirkomna og útpínda menniskjaðj sum í fangatippinum bukkaði undir og gavst at anda, lýsir ikki meiri enn eitt maskinarí hvørs reaktion (frykt, pína og vónloysi) ikki sýna annað enn ein avspegil av eini kemiskari reaktion.
'…Marxist philosophical materialism holds that the world and its laws are fully knowable, that our knowledge of the laws of nature, tested by experiment and practice, is authentic knowledge having the validity of objective truth, and that there are no things in the world which are unknowable, but only things which are as yet not known, but which will be disclosed and made known by the efforts of science and practice.'
Ein týðandi partur av hesari vísindini, sum eisini út frá sínum útgangsstøði gav vísindaligu innspræningina til kommunismuna var Darwin.
Marx og Engels beundraðu útgangstøði darwinismunar, sjálvt um hesir vóru væl vitandi um at ástøði fór at mennast og møguliga broytast; tíðskil kunnu vit ikki skilja hesar frá darwinistikari ávirkan. Stalin var sjálvur vorðin ateist og kommunist grunda av Darwin (um vit skulu trúgva Sovjet søgugranskarum) og í eini taluð fyri ungum vísindafólkið, heiðrar hann enntá Darwin sum ein av heimsins størstu vísindamonnum:
‘To the progress of science, of that science which will not permit its old and recognized leaders smugly to invest themselves in the robe of high priests and monopolists of science; which understands the meaning, significance and omnipotence of an alliance between the old scientists and the young scientists; which voluntarily and willingly throws open every door of science to the young forces of our country, and affords them the opportunity of scaling the peaks of science, and which recognizes that the future belongs to the young scientists. (Applause.)
Tað sum eg vil enda við, er at vísa á, at Kommunisma roknaði meiningsleysu og eirindaleysu nátturuna at skulu mynda og vegleiða lív og samfelag:
Eftirsum kommunisma í síni upprunaligu áskoðan lýsir nátturuna uttan Gud, ella guddómliga ávirkan, kunnu vit siga, at eirindaleysa framgongdin hjá Stalin og øðrum, í vildu byggja samfelag uppá teirra mynd av eini reint materialistikari verð, er eitt samfelag í byggir uppá ateismu. At Stalin ikki var heilt hundra prosent samdur við Darwin í øllum detaljum, er ikki tann avgerandi spurningurin; at Stalin var ávirkaður av Darwin er avgjørt ein veruleiki. Men tað sum hevur týdning hesum viðvíkjandi og har eg vildi verið samdur við Bergur og ‘Answers in Genesis’, er at tað var hendan ávirkanin, sum lá aftanfyri ræðuleikar Stalins og Kommunismunnar.


text:
MEST byggir tvíkiljur til Bakkafrost
Sáttmáli er í dag undirskrivaður um bygging av 2 tvíkiljum á MEST við møguleika fyri tveimum afturat. Skrokkurin verður smíðaður í Føroyum eins og alt arbeiði annars verður gjørt í Føroyum. Talan er um eitt nýtt snið av tvíkiljum, sum hóskar væl til føroyska veðurlagið.
Tær fyrstu tvær tvíkiljurnar eru 15x8 metur og eru tillagaðar í mun til føroyska veðurlagið og ynskjum hjá Bakkafrost. Tvíkiljurnar, sum væntandi skulu latast seinni, eru í støddini 14x6metur.
“Fyri okkum hevur hetta verið ein spennandi tilgongd av tí at - tekningar, skrokkur og alt annað arbeiði verður gjørt í Føroyum”, sigur Mouritz Mohr stjóri.
Nýggju tvíkiljurnar hava tveir motorar á 450 hk hvør og eitt spæl sum togar 10 tons. Umborð er eisini dekskrani, ið røkkur 14 m. Skrokkarnir eru úr stáli og stýrhúsið úr aluminium. Tvíkiljurnar verða latnar við allari nautiskari útgerð, tilhaldsrúmi, WC, klædnarúmi, verkstaði og øðrum, ið kundin hevur havt ynski um.
“Vit hava lagt okkum eftir at gera eitt snið, sum hóskar serligar væl til veðurlagið og arbeiðsumstøðurnar, sum starvsfólk innan alingina arbeiða undir”, sigur Mouritz Mohr at enda.
Fyrsta tvíkiljan verða latin Bakkafrost í januar 2017.
Blíðar heilsanir
MEST P/F


text:
13. PARTUR
Hvat er ein pionerur?
Orðið „pionerur“ sipar ofta til tey, ið gera rannsóknarferðir og bróta slóð fyri øðrum, sum koma aftaná. Jesus var eitt slag av pioneri, tí hann var sendur niður á jørðina at kunngera ein lívgevandi boðskap og bróta slóð fyri frelsu. (Matteus 20:28) Nú á døgum taka sonn kristin eftir honum og brúka so nógva tíð sum gjørligt til at ’gera lærisveinar’. (Matteus 28:19, 20) Summi eru før fyri at vera við í pionertænastuni, sum vit rópa tað.
Ein pionerur er ein fulltíðarboðari. Øll Jehova vitni boða tey góðu tíðindini. Men nøkur hava lagt sína tíð soleiðis til rættis, at tey kunnu tæna sum vanligir pionerar og brúka 70 tímar um mánaðin í boðanini. Fyri at klára hetta, hava nógv valt at arbeiða niðursetta tíð. Onnur verða biðin at tæna sum serpionerar í økjum, har tørvurin á boðarum er stórur, og teir brúka hvønn mánað 130 tímar ella meira í boðanini. Pionerarnir eru nøgdir við eitt einfalt lív. Teir eru vísir í, at Jehova gevur teimum tað neyðuga. (Matteus 6:31-33; 1 Timoteus 6:6-8) Tey, sum ikki fáa verið fulltíðarboðarar, kunnu vera hjálparpionerar, tá ið tey eru før fyri tí, og boða 30 ella 50 tímar um mánaðin.
Ein pionerur tænir av kærleika til Gud og næstan. Eins og Jesus leggja vit til merkis, hvussu ring andaliga støðan er hjá nógvum í dag. (Markus 6:34) Vit hava kunnleika, sum kann hjálpa teimum beint nú og geva teimum eina álítandi vón fyri framtíðina. Av næstakærleika brúkar ein pionerur gávumildur sína tíð og orku til at hjálpa øðrum andaliga. (Matteus 22:39; 1 Tessalonikabræv 2:8) Hetta styrkir hansara trúgv, hann fær tættari samband við Gud, og hann verður glaður. — Ápostlasøgan 20:35.
Hvussu lýsir tú ein pioner?
Hvat fær nøkur at blíva fulltíðarboðarar?


text:
Stórur áhugi fyri granskingartíðindum
Síðani heimasíðan hjá Granskingarráðnum varð umskipað í februar, er talið av vitjandi á síðuni støðugt vaksið. Í februar vitjaðu í miðal150 ymiskir brúkarar um dagin síðuna. Nú er miðaltalið omanfyri 350 um dagin.
Tað er serliga síðani Heilagrunnurin varð sjósettur, at talið av vitjanum er farið upp. Fleiri av tíðindunum, sum vit hava sagt frá, stava eisini frá fólkum, sum eru skrásett í skipanini, ella snúgva seg um teirra arbeiði og úrslit.
Seinastu vikurnar, undan og meðan verðurlagsráðstevnan TACC08 var, hevur nógv tilfar verið í føroysku miðlunum um gransking og menning. Ein ørgrynna av áhugaverdum granskingar- og menningararbeiði og -úrslitum eru lýst fyri øllum Føroya fólki. Granskingarráðið fegnast um hetta, tí vit meta, at tað kann verða við at sjónliggera alla føroyska gransking, bæði nú og framyvir.
Á www.gransking.fo fara vit at halda fram við at vísa á nýggj granskingarúrslit, útgávur o.l. Vit frætta fegin frá fólki um ymiskt, sum kundi verið kunngjørt á hesi síðuni, á telduposti gransking@gransking.fo


text:
Tíð er realtiv og absolutt. Vit kunnu sita saman við góðum fólki og hugna okkum inniliga, og áðrenn vit vita av, er klokkan vorðin alt ov nógv. Tá ið vit siga alt ov nógv, so bendir tað á, at vit vónaðu, at klokkan var minni, men tíðin fór undan okkum. Har sita vit so eftir og undrast á, hvagar tíðin fór. Tíðin fleyg avstað, og eftir sita vit og grunda yvir, hvussu hetta ber til. Jú, tað ber soleiðis til, at sekundini ganga við absoluttari ferð, minuttirnir koma sekundum á baki, og síðani koma tímarnir, dagarnir, vikurnar, árini, áratíggjuni, øldirnar, aldarskiftini og so framvegis. Men ein tími kann upplivast sum dagur, ein dagur, sum ein vika, ein vika sum eitt ár, og vit siga eisini, at vit ikki hava sæð onkran í fleiri øldir. Men nú, nú er tíð at lata inn tilfar til Vencil fjúrtanda.
Nú er tíðin komin til, at bara átta dagar av absoluttari tíð eru eftir, at freistin at lata tilfar inn til Vencil er úti. Sunnudagin tann fjórða august í tveytúsund og trettan er freistin at lata inn tilfar til Vencil nummar fjúrtan farin.
Takið fram stuttsøgur, ritroyndir, yrkingar og onnur góð tekstasløg og sendið Vencli tey. Tað hevði glett okkum og Vencil, gamla, um tit høvdu kunnað hildið tykkum til krøvini, sum vit hava skrivað á heimasíðu okkara:
Øll kunnu senda inn tilfar til Vencil, og tað kann gerast alt árið runt. Lýst verður á heimasíðuni við tíðarfreistum, sum vanliga hava verið 4. august, um tilfarið skal við í heystútgávuna.
Treytirnar fyri upptøku eru, at talan er um skaldskap á føroyskum á bundnum ella óbundnum máli (uppíroknað ritroyndir (essays)) og at tað er væl og virðiliga arbeitt ígjøgnum og stórt sæð liðugt, áðrenn tað verður sent okkum.
Teksturin, sum verður sendur innskal verða sendur teldutøkur til vencil@vencil.fo, saman við kontunummari og P-tali.
Síðani gera vit viðmerkingar til tekstin og senda hann aftur, so at høvundurin kann arbeiða tekstin lidnan.
Tey, sum ikki fáa tekstirnar við í Vencil, fáa eina vælmeinta grundgeving fyri, hví so er.
Á heimasíðu okkara eru eisini nøkur góð ráð til tey, sum kanska ikki eru so roynd at skriva, men sum hava eina óbendiliga trongd at fáa sagt okkurt, sum hevur við lívið og deyðan at gera og alt, sum har er ímillum:
https://vencil.wordpress.com/griffilin/at-skriva/
At skriva skaldskap er at válka sær í relativari tíð.
Vónandi senda tit okkum gott tilfar.
Minnist til at yvirraska tykkum sjálv.
Góðan skrivihug


text:
Reynsatindur landar í Sørvági í dag. Umvegis teleforsøluna hjá Fiskamarknaði Føroya, hava teir selt góð 20 tons. Prísurin teir fáa er 10,07 kr fyri kilo. Veiðuvirði er mett at vera beint undir 200.000,00 krónur.
Reynsatindur byrjaði túrin tann 15. mars, og hann hevur roynt við línu norðanfyri, og vestanfyri Føroyar. Hann seldi mest av longu.
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...


text:
Føroyski filmurin eftir Sakaris Stórá skal luttaka á størstu filmsstevnuni í Skandinavia, Göteborg Film Festival, í bólkinum Nordic Lights. Filmsstevnan, sum byrjaði í 1979, sýnir í dag umleið 450 filmar frá 80 ymiskum londum, yvir 10 dagar síðst í januar og fyrst í februar. Filmsstevnan hevur hvørt ár yvir 160.000 vitjandi og er av týdningarmestu filmssølumarknaðum á okkara leiðum. Høvuðsvinningurin á eina millión svenskar krónur er størsta filmsvirðislønin í heiminum.
Hetta verður onnur filmsstevnan sum “Dreymar við havið” luttekur á í 2018. Fyrst á skránni er Tromsø International Film Festival um hálvan januar. Filmurin var á trimum filmsstevnum í 2017, eftir at hava gingið fyri fullum salum í Havnar Bio.
Vit fegnast um góðu móttøkuna filmurin hevur fingið bæði í Føroyum og uttanlands, og gleða okkum til fleiri sýningar í 2018.
Til ber at fylgja við og lesa meira um filmin á facebook síðuni https://www.facebook.com/dreamsbytheseafilm/
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Peningurin, sum Team Rynkeby Føroyar, savnaði inn í sambandi við túrin til París í ár, varð handaður forkvinnuni í Krabbameinsfelagnum, Duritu Tausen, á samkomu á Reinsarínum í dag.
Upphæddin, sum føroyska súkkluliðið fekk inn í 2015/16, varð 1.120.000 krónur.
48 súkklarar og tíggju hjálparfólk gjøgnumførdu í ár túrin úr Klaksvík til París. Samlað varð súkklað 1428 kilometrar.
Tað vóru tilsamans 1450 súkklarar, ið súkklaðu úr teirra heimlandi til Paris. Samlaða upphæddin sum øll londini hava savnað inn verður í løtuni samantald og avdúkað 24. september í Ringe í Danmark.
- Endamálið er at gera nakað gott fyri onnur og tí fløvar tað almikið, at vit kunnu handa eina so stóra peningaupphædd til børn við krabbameini. Vit hava funnið ein hóskandi leist fyri, at vit kunnu gera mun og kunnu stuðla børnum á hvørjum ári, samstundis sum vit ikki órógva onnur, ið eisini hava tørv á stuðuli, sigur Finn Danberg, landastjórin fyri Team Rynkeby í Føroyum.
Team Rynkeby Føroyar sigur at peningurin verður brúktur á tveimum økjum. Ein partur fer til fíggjarligan stuðul til børn, sum fáa krabbamein og familjur teirra, og av hesum peningi verður ein partur latin danska Børnecancerfonden, sum tekur sær av teimum føroysku børnunum sum fara til Danmarkar í viðgerð og ein partur til gransking innan krabbamein hjá børnum.
Liðið, sum skal súkkla til París komandi summar, er úttikið. Aftur hesaferð eru 50 súkklarar og 10 hjálparfólk á liðnum. Á samkomuni á Reinsarínum í dag hittist nýggja liðið alment fyri fyrstu ferð. Alfred Hummeland verður aftur í ár liðskipari.
- Team Rynkeby vil miriliga takka fyri allan stuðul og styrk sum privatpersónar, feløg, fyritøkur og kommununur á ymsan hátt veita okkum í okkara stramban eftir at gera nakað gott fyri onnur samstundis at vit gera nakað gott fyri okkum sjálvi, siga fyriskipararnir.


text:
Kringvarpið ringdi í morgun, at práta um fyrsta FM á langgeil, og um langhyljar yvirhøvur. Nú var tað eitt sindur tíðliga á morgni, so alt varð kanska ikki akkurát so væl orðað; men her er samrøðan á kvf.fo.
Eitt eg burdi hava skotið uppí, tá ið vit tosaðu um tað ber til at venja á stuttgeil fram ímóti langgeil, var at tað sjálvsagt altíð er best at venja í somu hyljalongd sum tú skalt kappast í. Eg hugsaði í samrøðuni ov nógv um hin spurningin, um tað yvirhøvur ber til at venja í einum 25 metra hyli, tá ið tú skalt kappast á 50 metrum.
Tað er ikki uttan orsøk at vit so ofta hava hoyrt um at Svimjisambandið og feløg eru farin uttanlanda at venja á langgeil. Tí tað er øðrvísi og krevur tilvenjing, at kappast á langgeil. Tað er hasir eyka 25 metrarnir av reinari svimjing hvørja longd sum tú skalt venja teg við, og tøkini mugu gjarna eisini vera eitt lítið sindur longri.
Suðuroyingar fara tí alt annað líka at hava ein fyrimun tá ið vit kappast á langgeil, tí at tey til dagliga hava ein langhyl at venja í. Og tað er lættari hjá einum langgeilasvimjara at svimja gott á stuttgeil, enn øvut.
Men man ikki nokk so nógv venjing fara at flyta seg til Suðuroyar, nú langhylurin verður tikin í nýtslu? Eg vænti onkunsvegna at føroysk svimjing meira ella minni fer at flyta til Vágs, so hvørt sum langgeilatíðin nærkast, í tann mun sum tað yvirhøvur liggur fyri við skúla og arbeiði og frítíð og ferðing.


text:
Í dag kl. 14, legði Team Rynkeby Føroyar leiðina forbí Runavík. Ferðin til byrjaði í Klaksvík og eftir at hava verið í Fuglafirði, gekk leiðin til Runavíkar. Her stóðu barnagarðs- og dagrøktarbørn við fløggum og bjóðaðu súkklarunum vælkomnum.
Súkklararnir vóru bjóðaðir til ábit og hugnaløtu í býráðssalinum. Borgarstjórin, Torbjørn Jacobsen, helt røðu og sangir vórðu eisini sungnir.
Eftir hugnaløtuna, helt ferðaliðið leiðina fram til Streymnesar og síðani til Havnar.
Vit takka fyri vitjaninia og ynskja súkklarunum eina góða ferð víðari til París.
Røðan hjá Tórbjørn Jacobsen sæst niðanfyri:
Solidaritetur á hjólum
Lívið er ein ferð. Ikki bara ein ferð úr vøggu í grøv, men í nógv størri mun ein kollektiv ferð niðaneftir á øllum mótum. Ein mennandi ferð móti nýggjum stórum málum. Ofta verður hildið, at hjólið er søgunnar størsta uppfinning, og tað framtakið, sum flutti menniskjað og heimin mest fram á leið. Okkara modernaða samfelag er óhugsandi uttan hjólið, og takk fái honum ella henni, onkrum góðum knokki í Mesopotamien, sum kom framá hugskotið fyri 5-6 túsund árum síðani. Um tað ikki hendi tá, hevði onkur annar skalli helst komið framá tað seinri, men har eysturi hava teir funnið tað á talvum, har eitt hjól er sett at dríva ein dragibonk, brúktur til framleiðslu av leirpottum. Onkursvegna eru vit sjálvi ein partur av einum størri hjóli, sum áhaldandi, stútt og støðugt, melur í hinum velduga kosmos. Jørðin er í grundini bara eitt stórt hjól, onnur likam í himmalrúminum við, eitt tekn um, at onki stendur í stað, at alt er í framdrift og uppdrift, áhaldandi á veg ímóti nýggjum málum. Løgið at tað skuldi taka menniskjanum væl fleiri enn 5 túsund ár at menna hugskotið til eitt hjólaprodukt sær sjálvum til fyrimunar, í flutningi, tað eru bara 200 ár síðani tann fyrsti primitivi hjólhesturin varð uppfunnin. Orðið bicycle merkir í grundini bara tvey hjól. Føroyingurin, sum leyp beint av rossabaki yvir á súkklusaðilin, súkklaði víðari fram á hjólhestinum og øðrum kendum lutum, sum vóru óhugsandi, var hjólið ikki uppfunnið, - og vælferðarstøðið er hareftir.
Í dag eru vit aftur á ferð. Sjálvur standi eg av góðum grundum í ketilsdrakt og bíði eftir at mynstra umborð á motorin “Grinkil” inni á Glyvrum. Startaði upp fyri løtu síðani, og um ein góðan tíma liggi eg, um Guð vil, suðuri við Hólman saman við einum flota av eldri træskipum, sluppum og motorum, sum tátta í túsund ár í aldri tilsamans, lutfalsligt heimsmet sigur onkur, sum eru on voyage til Vágs í Regattasigling. Í kvøld verður lagt inn á Havnina fyri at hvíla skip og leggir fyri náttina, og í sólarrenningini í morginárini eru vit aftur á ferð. Ávegis suðuryvir at hitta norðurlendskar brøður og systrar, sum vitja oyggjarnar í hesum døgum. Soleiðis ferðast vit ímillum oyggjar og til og frá oyggjunum.
Í mun til tykkara átak er hetta dagdvølja og royndin at halda stásið við líka hesum tjóðararvinum viðvíkjandi. Tykkara ferð er ein onnur. Hon hevur eitt hægri mál. Solidaritetur á hjólhestum. So víst sum flytifuglarnir koma og fara, fara og koma Rynkeby súkklararnir, og endamálið er moralskt og etiskt í eini heilt serligari sferu. Samfelagið stendur bara uppi, um tey fullføru klára seg sjálvi og væl tað, soleiðis, at yvirskotið – rómin - úr teirra verkið kann fara til at lyfta tey ófullføru, veiku og sjúku longur upp við sosiala elevatorinum. Umfordeilingin, ið heldur naglunum í samfelagnum í bulinum. Sum Bjartalíð prestur segði í prædikuni seinasta sunnudag í Glyvra kirkju: Hetta er stórbæri arvurin úr kristnu læruni. Tað er tykkara verk, at brúka egnan mátt og megi teimum illa álopnu til fyrimunar. Sunnar sálir í trýstroyndum kroppum aksla nú aftur síni skinn við hesi børnini, sum ikki komu so væl frá lívsins starti sum onkur annar.
Hetta er stórbært. Eftir at eg fataði ætlanina við hesum, Rynkeby fall ikki so væl í oyruni á einum føroyskum patrioti áðrenn tað, havi eg havt alra størstu virðing fyri hesum átakinum. Tað er ikki hvørsmansverk at súkkla allan hendan teinin, úr Føroyum til bý býanna París, tey fægstu gera tað fyri sportin, og tit gera tað fyri at fremja eina óvanliga góða sak. Fyri at bøta um lívið hjá hesum børnunum, ið vóru so meint rakt av krabba. Lagnunnar speisemi er tað eisini, at tað var stórroykjarin Knud Vilstrup, sum í Rynkeby kantinuni kom við hugskotinum at súkkla til París, eisini fyri at síggja Tour de France súkklararnar koma á mál í stórstaðnum. Hóast roykjaralungu fekst hann ikki at leggja av, at súgva úr hesi drepandi plantuna, tubbakkinum, men umvegis súkkluna ynskti hann at fáa sær eitt betri lív, og síðani hevur hetta átakið vaksið seg til eitt momentum í bardaganum andvegis krabba hjá børnum. Gott at føroyingar eisini settu seg á hendan hestin, hendan hjólhestin hevði eg nær sagt, tí umframt fræga tankan, gevur tað okkum eina tignarliga støðu ímillum fremmand fólk á hesum mótinum.
Bastilludagin 2008 stóð eg á Avenue des Champs-Élysées saman við tíggjutals túsundum av menniskjum og fagnaði fronsku tjóðini. Í nýggjari tíð eigur ongin høvuðsstaður eina søgu, sum kann metast við hana hjá París. Tak bara Parísarkommununa, sum ongantíð doyr í politisku terminologiini, hóast hon bara andi í 72 dagar, og allar teir stóru tankarnar, sum ymiskir heimspekingar hava hugsað har, og sum hava gjørt mun úti í øllum heimsins heraðshornum. Vald og tankar eru eisini á ferð, tann dagin í 2008 komu vinmenninir Nicolas Sarkozy og sýverski forsetin Bashar al-Assad koyrandi ígjøgnum mannamúgvuna í opnum hernaðarvagni, meðan lágtflúgvandi mirage-stríðsfløgførini spýttu litaðan royk úr útstoytunum, og hernaðartyrlur dampaðu og vappaðu yvir fjøldini. Nógv er hent síðani. Sarkozy er fallin og al-Assad hevur gjørt enda á stórum parti av sínum egna fólki, og knúst hesa gomlu kulturmaktina Sýria í stumpar og stykkir.
Tit fara til París við øðrum fyri eyga, og koma heimaftur í betri ørindum enn al-Assad ta ferðina. 1. apríl í ár hevði onkur í speisemi lagt tað út á heimasíðuna hjá Runavíkar kommunu, at borgarstjórin ætlaði sær at súkkla við Rynkeby úr Føroyum til París í summar. Hetta var ein av aprílsøgunum, sum onkur trúði, og eg hevði nógmikið við at avsanna treystið í henni. Veit ikki um nakar kappingarhjólhestur er so stinnur, at hann stendur undir corpusinum heldur, men tit hava helst hoyrt um hitt danska parið, sum ætlaði sær at súkkla kring um alt Danmark, men komu bara hálvan vegin, tí at konan ikki dugdi at snara til vinstru. Tað hevði eg kanska megnað - um ikki annað.
Tit villast ikki hesaferð, somikið veit eg, gav tykkum eina kumpass seinastu ferð tit vitjaðu, men eina lítla hjálp fáa tit frá okkum, til stríðið ímóti barnakrabbanum, og sum teir gomlu plagdu taka til: Jesus fylgi tykkum á ferðini.
torbjørn jacobsen


text:
So er greitt, hvør er upphavsmaður til nýggju gøtuskeltini, sum hava verið frammi í Havnini í seinastuni. Tað er Ole Wich, sum við heitinum Street Credibilty sýnir fram ein heilan vegg av skeltum, 60 í tali, á Várframsýningini, sum letur upp í Listaskálanum fríggjakvøldið kl 19:00, eftir at Summarframsýningin er latin upp í Norðurlandahusinum kl 17:00. Trý fólk vóru eins skjót at senda svar inn í kappingini um at vinna eitt signerað skelti. Spurt varð um upphav og ætlan við hesum loyniliga átaki. Her eru tey trý svarini, sum deila fyrstaplássið:
1) Hatta er Ole Wich, sum vil gera vart við tey havnarfólkini, sum veruliga hava sett sær spor í býnum, og ikki bara onkur hissini løgmaður av bygd. (Gunnar Onghamar)
2) Var gitum ein, ið kundi hugsast at verði aftan fyri slíkt tiltak, at laga til slíkt gangsta-rap, stórbýar fyribrygdi til føroysk viðurskifti. Tann einasti, ið kemur mær til hugs, er Ole Wich. Sum eg skilji tað, verður staðið, har listafólk koma frá, kallað upp eftir hesum persónum í street cred. (Hjalgrím Samuelsen)
3) Hatta er Ole Wich sum á sín hátt heldur at innflytarar, tað verið seg úr DK ella Tunis, sum hava verið tað sum kallast “góðir” samfelagsborgarir og hava gingið á odda á hvør sín hátt, eiga at fáa ein vinarligan heiður og hava uppiborðið at fáa eina gøtu uppkallaða eftir sær. Hatta er forb. gott. (Eyðun Jacobsen)
Upphavsmaðurin, Ole Wich, lovar eitt skelti eftir egnum ynski til hvønn av hesum trimum vinnarunum.
Góða mentanarnátt!


text:
Spanski forsætisráðharrin, Mariano Rajoy, hevur givið katalanska forsetanum, Carlos Puidgemont, fimm dagar til at koma til eina niðurstøða. Antin lýsir Katalonia seg sum sjálvstøðugt, ella gera tey ikki.
Rajoy ger greitt, at har er onki millum sponsku og katalansku stjórnirnar at samráðast um, Rajoy tvíheldur um at fólkaatkvøðan hjá katalanum var ólóglig.
Hann ger eisini greitt, at um Puidgemont velir at lýsa Katalonia sum sjálvstøðugt land, so er góður møguleiki fyri, at spanska stjórnin ger sær dælt av grein 155 í sponsku grundlógini, ið gevur heimild til at taka katalanska sjálvstýri úr gildi.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
U16 dreingir eru í steypafinaluni
U16 dreingir05-06-2017 - Jónfinn Petursson
Okkara U16 dreingir hava við stórsigri á Víkingini spælt seg í finaluna í kappingini um Blaðberasteypið.
Úrslitið var so stórt, at orð eru ikki fyri tí, so vit royna okkum við frálíkum myndum, sum Turið Láadal Sejersdóttir hevur tikið.
Og allíkavæl, teir sum skutu málini vóru hesir: Leivur Guttesen 3, Simun Solheim 2, Regin Jacobsen Sveinur Lava Olsen, Petur Ovi Hjaltalin Dam, Ovi Lutzen og Helgi Mørkøre hvør sítt mál.
Flott klárað av okkara røsku ungu monnum og hjartaliga til lukku við avrikinum.


text:
Mánadagin byrjar viðgerðin av fiskivinnunýskipanini og hjúnarbandslógin skal endaliga viðgerast týsdagin. Talan er um tvey mál, ið klíva tjóðina í tvey.
Um tvey mál veruliga hava klovið tjóðina í tvey eru tað sanniliga málini um fiskivinnunýskipan og broytingina í hjúnabandslógini, soleiðis at tvey av sama kyni kunnu giftast borgarliga. Tað seinna av teimum báðum sær út til at fáa ein enda týsdagin, tá samkynd langt um leingi kunnu ganga saman í hjúnalag. Men mánadagin byrjar hitt kjakið av álvara.
Tað frættist, at tað var stór undirtøka fyri mótmælistiltakinum hjá teimum, ið eru ímóti broytingini í hjúnarbandslógini. Myndir av tiltakinum vísa eisini tað sama, nevnliga at nógv fólk var møtt á vaglinum. Og undirtøkan sjálv er kanska besta lýsingin av, hvussu klovið samfelagið í veruleikanum er. Á einari síðu standa tey, ið hava stríðst í nógv ár fyri javnrættindum fyri samkynd – á hinari síðuni stríðast tey líka hart, fyri at hjúnarbandið ikki skal broytast. Og tað hevur eisini verið skrivað dúgliga á sosialu miðlunum um tiltakið leygardagin – tað er týðiligt at nógv ilskast um, at fólk eru ímóti at broyta hjúnabandslógina.
Tá kjakið um uppskotið til fiskivinnunýskipan kemur fyri tingið mánadagin, er tað eisini heilt víst, at gomul stríð ímillum bygd og bý, reiðaran og arbeiðstakaran og konservativ og liberal koma fram aftur. Sum nú sær út, verður uppskotið samtykt, sum tað er, hóast smáar broytingar altíð kunnu koma fyri.
Hóast kjakið ikki snýr seg um menniskjalig rættindi, tyskist tað sum málið er persónligt fyri summi, og tí verður tónin ofta líka harður, sum hann hevur verið í viðgerðini av hjúnabandslógini. Líka sum við hjúnabandslógini, hevur málið eisini tikið langa tíð, og fólkið hevur ótolnast, ímeðan tað stundum hevur virkað sum, at politikkarinir arbeiða ov seint.
Men tá broytingar, ið eru grundleggjandi fyri lívið ella heimsfatanina hjá stórum bólkum í samfelagnum, eru fyri, tá mugu viðgerðir taka langa tíð. Tá er tað týdningarmikið, at øll sjónarmið koma fram, og at kjakið onkuntíð er hart – annars kunnu gjáirnar gerast ov stórar ímillum mótstøðufólkini, til at tær lekjast aftur.
Eitt er so víst, og tað er, at tá bæði uppskotini eru endaliga samtykt, kemur okkurt nýtt mál, ið fer at klíva samfelagið líka nógv. Men ístaðin fyri at ilskast um at trúðarbólkar savnast á Vaglinum fyri at biðja til hægri maktir, um at hjúnabandslógin ikki verður broytt, eiga vit kanska at gleðast um, at tey hava møguleikan at gera tað.
Tað er veruliga at gleðast um, at samkynd langt um leingi kunnu giftast týsdagin. Men vit eiga samstundis at gleðast um, at orðið er frítt í samfelagnum. Tað er fyrsta fortreyin fyri, at nøkur rættindi verða vunnin yvirhøvur.


text:
Drápsmansapan
Bókadeild Føroya Lærarafelags
- Síður: 632
- Útgávuár: 2016
- Upprunamál: svenskt
- Innbinding: innbundin við lesibandi
- Rithøvundur: Jakob Wegelius
- Myndir: Jakob Wegelius
- Týðari: Ása H. Ellefsen
Í havnini í Lissabon rennur ein maður fyri lívinum, hann verður eltur av einum myrkum skugga.
Skuggin nærkast, bardagi verður, og eftir lítlari løtu er bardagin av, og Alphonso Morro, sum maðurin eitur, dettur á bláman og hvørvur í meldurstreyminum.
Skjótt frættist, at eitt morð er framt um náttina, men eisini eini onnur og meira ræðandi tíðindi eru farin at ganga: onkustaðni millum bingjur og kassar á havnalagnum fjalir seg ein ørlig og blóðtyst menniskjaapa.
Tað er drápsmansapan.


text:
Fá samband við Kristnastovu
Niels Pauli & Dora Nónstein
Leiðaraparið hevur ábyrgd av dagligu leiðsluni og virkseminum í Kristnastovu. Tey eru:
Dora og Niels Pauli Nónstein
Birmavej 36, 1
23000 København S.
Dora: (+45) 27 40 60 92
Niels Pauli: (+45) 50 54 71 97
Øssur & Susan Berghamar
Tey byrjaðu arbeiðið í 1973, og eru framvegis knýtt at virkseminum í Kristnastovu. Tey búgva á:
Peter Appelsvej 38
Ganløse
3660 Stenløse
Tlf. (+45) 26 12 18 09
berghamar@kristnastova.dk
Ynskir tú at tosa við okkum
Vit hava samtalutíðir eftir avtalu. Kontakta okkum, so finna vit eina løtu, har vit kunnu fáa eitt prát.
Kristnastova
Birmavej 36
DK-2300 København S
Telefon: (+45) 32 55 18 09
Kristnastova@kristnastova.dk


text:
Útflutningurin var samanlagt 7,2 mia. kr. frá januar til oktobur í ár, tað eru 785 mió. kr. meir sama tíðarskeið í fjør, svarandi til ein vøkstur á 10%. Av hesum var fiskavøruútflutningurin einsamallur 7,0 mia. kr., ið er 785 mió. kr. meir enn sama tíðarskeið í fjør, svarandi til ein vøkstur á 13%.
Í sama tíðarskeiði var innflutningurin 6,0 mia. kr., ið er 679 mió. kr. ella 13% meir enn í fjør. Uttan skip og flogfør var innflutningurin 5,6 mia. kr. ið er 497 mió. kr. ella 10% meir enn í fjør.
Í útflutninginum var størsti vøksturin í laksi við 308 mió. kr., so hann nú er gott 46% av øllum fiskaútflutninginum. Síðani var tað makrelur, sild og svartkjaftur, ið vaks 258 mió. kr. í virði, so hesi nú eru 21% av samlaða fiskaútflutninginum. Á triðja plássi kom toskur, upsi og hýsa, ið vaks 77 mió. kr. í virði, og er hesin botnfiskurin nú gott 14% av fiskaútflutninginum.
Í innflutninginum var nógv størsti vøksturin í brennievni við 247 mió. kr., ið er helvtin av øllum vøkstrinum, tá skip og flogfør ikki eru tald við. Hesin vøksturin á 46% ger eisini tað, at brennievni nú er triðstørsta innflutningsvøran eftir tilfari til ídnað og vørur til húsarhaldsnýtslu. Húsarhaldsnýtslan vaks við 8% í innflutninginum, og innflutningurin av akførum vaks framhaldandi nógv við 23%.
Útgreinað og dagførd hagtøl um innflutning og útflutning eru at finna í hagtalsgrunninum her.


text:
Vit venja mikudagar kl. 17-18
Nøvnini á børnunum, ið eru nevnd undir “hjálparar”, merkja at foreldur teirra skulu vera hjálparar nevnda dag.
Kastibreytin er vestan fyri Eysturskúlan, – millum skúlan og Lútzenstrøð. Sniðgøtur eru frá A. C. Evensens gøtu, Hoyvíksvegnum, Djóna í Geil gøtu og við bili slepst eftir Tórgarðsgøtu
Hvirluvindarnir hjá felagnum, børn 7-10 ár, fara á flog aftur 16. apríl, og longu nú er fullteknað, so ikki kann sigast annað enn, at børnini frá vetrarfrælsum eru trúgv. At byrja við fara vit viðhvørt at vera í Kommunuskúlagarðinum, í Sandágerði, á Frælsinum og á kastivøllinum vestan fyri Eysturskúlan. Ætlandi skuldu vit venja á nýggju leikvøllunum norðan fyri Ringvegin, men teir eru ikki lidnir enn, so í staðin fara vit at fjakka eitt sindur runt umkring í Havnini, til vit eftir ólavsøku fáa okkara miðstøð á frælsabreytunum. Kanska eitt sindur troyttandi, at arbeiðið er seinkað, men tað skal ikki vera okkum ein forðing, og vit síggja, at tað gongur framá – tað er tað besta av øllum. Continue reading “Hvirluvindar og summarfrælsar”
Í kastikapping við Eysturskúlan í Tórshavn fekk Hvirlan síni fyrstu úrslit, og ikki kann sigast annað enn at byrjanin er góð. Continue reading “Fyrstu úrslit hjá Hvirluni”
Nýggja frælsafelagið í Havn eitur Ítróttarfelagið Hvirlan og hevur sum høvuðsendamál at virka fyri frælsum ítróttum. Í nevndina vórðu vald Kára á Dunga, Rúna Hentze, Bjørg Svabo, Heri Ziska og Randi Kúrberg. Tiltakslimir eru Rógvi Højgaard og Jan Hentze. Continue reading “Frælsafelagið eitur Hvirlan”
Navnið er fyrst og fremst valt, tí eyðkenni við hvirlu er ferð og kraft – dygdir sum eru neyðugar í einum og hvørjum samanhangi, tá ein fæst við frælsar ítróttir. Harafturat tekur hvirla ofta fólk á bóli, og tað ætla vit eisini at gera, – serliga við úrslitum okkara. Continue reading “Hví “Hvirlan””


text:
Í hesum partinum eru tíggju tekstir, sum eru tongdir at partinum "Renessansa" í Sýni 2. Summir av tekstunum eru bæði á upprunamálinum og í føroyskari týðing. Harafturat eru tveir tekstir, sum eru knýttir at øðrum tekstum við samanberandi arbeiðsuppgávum.
Myndir og filmsbrot eru knýtt at summum av tekstunum.
Tekstirnir kunnu eisini lesast sjálvstøðugt og í øðrum høpi. Til tekstirnar eru harumframt viðkomandi kunning, arbeiðsuppgávur og orðafrágreiðingar.
Tekstirnir eru skipaðir í samsvari við partin "Renessansa" í Sýni 2
Tekstir til samanberingar:


text:
So byrjar svimjingin aftur í morgin, 1. og 2-3. lið í morgin, og svimjiskúlin týsdagin og eitt lið hjá svimjiskúlanum (1.flokkur) mikudagin 🏊Continue reading »
Nú byrja vit aftur 🏊
Havsvimjing
Vegna serligar umstøður er havsvimjingin á Eystanstevnu avlýst. Svimjifelagið FlotContinue reading »
Havsvimjing
Á Eystanstevnu, leygardagin 18. juni klokkan 10.00, skipa vit fyri havsvimjing tvørtur um Skálafjørð. Svomið verður frá Hulki á Strondumog inn í Kappróðrarneysti á Bakka á Glyvrum. Teinurin er einar 1,5 km langur. Lítið er av streymi……. Hetta er fjórðu […]Continue reading »
Aðalfundur.
Aðalfundur verður týsdagin 26/04-16 kl. 18.00 í kantinuni í Skúlanum við Løkin. Har verður samstundis ein hugnaløta við merkjahandan, lutaseðlasølu, spølum og drekkamunni 🙂 Gleða okkum at síggja bæði børn og foreldur 🏊Continue reading »


text:
Ein kapitalhækking, avdráttarskár, rentulækking, skuldarsanering og umlegging av skuld hevur bjarga Skansa Offshore, sum hevur verið hart rakt av kreppuni í frálandavinnuni – men har eru eisini glottar.
- Ársúrslitið hjá samtakinum áðrenn minnilutapartar gjørdist eitt undirskot á 200 milliónir krónur. Eginpeningurin við árslok 2016 var minus 5 milliónir krónur, skrivar Skansi Offshore í eini fráboðan til miðlarnar.
Áðrenn serligu niðurskrivingarnar av skipum og valutakurstap var talan um eitt minus á 26 milliónir krónur.
- Marknaðurin fyri frálandaskip er framvegis undir stórum trýsti og Skansi Offshore hevur tí, eins og flest onnur reiðarí á hesum marknaðinum, aftur verið í samráðingum við sínar fíggjarstovnar fyri at fáa eina longri avtalu, sum tekur hædd fyri krevjandi marknaðarviðurskiftum fleiri ár fram, skrivar Skansi.
Hetta merkir avdráttarskrár fram til 2021 av írestandi skuld, rentulækking, skuldarsanering, konvertering av skuld og ein kapitalhækking á 25 milliónir krónur. Eftir kapitalhækkingina er eginpeningurin við minnilutapartum omanfyri 200 milliónir krónur.
Tað eru aðrir glottar, millum annað hevur Skansi gjørt 5 ára avtalu við Statoil umframt aðrar styttri sáttmálar.


text:
Føroyska EJM-landsliðið eru sum kunnugt á venjingarlegu í Canet-en-Roussillon í Suðurfraklandi, upp undir evropeisku juniormeistarastevnuna sum verður í Poznan í Póllandi hin 10. til 14. juli 2013. Tey hava eftir øllum at døma ikki verðins besta internet har suðuri, men Jón Bjarnason hevur tó so megnað at fingið okkum nakrar videoir heim frá lívinum í Fraklandi.
Her eru tað teir fýra kúllarnir sum tosa um Canet og EJM osfr.
Óli Mortensen (Havnar Svimjifelag)
Markus Joensen (Havnar Svimjifelag) – Ljóðið tíverri nakað veikt í fyrstanini
Alvi Hjelm (Ægir)
Eyðbjørn Joensen (Suðuroyar Svimjifelag) – Ljóðið tíverri ógvuliga veikt)
Her er okkurt frá einum jetski-túri


text:
Týskvøldið kl. 19.00 skipar kongshavnar kvinnufelag fyri politiskum pallborðsfundi í Kvinnufelagshúsinum á Glyvrum við kvinnuligum valevnum.
Byrjað verður við einum framløgu umfari, har hvør kvinna fær tveir minuttir til sína framløgu.
Evnini ið verða viðgjørd eru:
Vælferð
Skattapolitikkur
Høgra vinstra politikkur
Hvat skal raðfestast hægst komandi valskeið.
Orðaskifti millum flokkarnar.
Tíð verður síðan sett av til spurningar frá salinum, har hvør flokkur fær tveir minuttir at svara.
Fundurin endar við einum stuttum umfari, har hvør flokkur fær høvi at taka samanum.
orðstýrari verður Rønn Eliasen
Øll eru vælkomin í kvinnufelagshúsið á Glyvrum, týskvøldið kl. 19.00


text:
Konfliktmekling
Tað nyttar einki
Kennir tú teg aftur á konfliktstiganum?
- "Hetta klára vit sjálvi" - hetta er partur av tí dagligdegnum,
men ver kortini varin!
- "Tað nyttar onki at tosa meir, - nú gongur skjótt skeivan vegin
Alt er roynt.Dugi ikka at síggja,
at mekling kann broyta nakað í hesum? "
- "Tað er ov seint." - tú er nú rættiliga ovarliga, og trupult
kann vera at koma niður aftur.
Er tað nú heilt víst. Kennir tú til konfliktmekling?
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Katrin og Alda hava kaffistovu í Dúvugørðum
Hósdagin í farnu viku lat nýggj kaffistova upp í Dúvugørðum í Saksun
Føroyamálsdeildin: Mentanararvur verður talgildur
Føroyamálsdeildin gjørt avtalu við SavnsGull um at byrjað verður at talgilda umleið 2500 ljóðbond
Føroysk "Risk" kemur í august
- Nú verður seinasta hondin løgd á spælið áðrenn tað fer til prentingar. Vit eru ómetaliga spentir
- Eg mátti venja meg við at skriva autografar
Tað er sum at taka í ein boltsaks, tá tú tekur í hondina á Regini VágadalFyri haldarar


text:
Bústaðir og TN Bygging hava undirskrivað avtalu um bygging av 16 leiguíbúðum í Runavík. Talan er bæði um vardar bústaðir og almennar leigubústaðir.
Íbúðirnar verða bygdar á Blikagøtu, ovarlaga í Runavík. Staðsetingin er góð - stutt eru frá íbúðunum til skúla, barnagarð, handilsmøguleikar og stóra ítróttarøkið í Runavík. Úr íbúðunum verður gott útsýni oman yvir býin, Toftavatn og ítróttarøkið.
Bygt verða trý íbúðahús, tvey við seks íbúðum og eitt við fýra íbúðum. Átta íbúðir verða 62 fermetrar, og hinar átta verða 76 fermetrar. Minnu íbúðirnar hava úthús, dur, baðirúm, stovu/køk og eitt sovikamar, og størru íbúðirnar hava tað sama, men tvey sovikømur. Allar íbúðirnar hava egna inngongd og terassu ella altan.
Verkætlanin er úrslit av góðum samstarvi millum Almannamálaráðið, Runavíkar kommunu og Bústaðir.
Arbeiðið er byrjað, og tað er TN Bygging, sum hevur høvuðsarbeiðstøkuna. Eftir ætlan verða íbúðirnar lidnar í desember 2016. Samlaði kostnaðurin fyri verkætlanina er 16,7 mió. kr. u/mvg.
Sí meira um verkætlanina á bustadir.fo.


text:
Tað eru ikki bara føroyingar á Norrønu, sum kroka eystanfyri Hetland. Føroyska nótaskipið í Hirtshals, Ruth, har nógvir føroyingar sigla við, liggur eisini og krokar.
Fyrr í dag sigldi Norrøna framvið uppsjóvarskipinum, og Rógvi Joensen, sum er umborð á Ruth hevur sent okkum hesar myndirnar.
Hann leggur afturat:
- Tosaði við skiparin hendan túrin, Petur av Vollanum. Hann lat væl at, og segði at tey hugnaðu sær óført, meðan bíðað varð eftir líkindum at halda leiðina fram til Danmarkar. Her er slætt og einki rull legði hann afturat, greiðir Rógvi Joensen frá.
Norrøna verður eftir ætlan í Hirtshals leygarmorgunin.
Les eisini: Norrøna steðgar á í Hetlandi


text:
Advokatyrki
Felags foreldramyndugleiki og konfliktloysn
Felags foreldramyndugleiki krevur gott samskifti millum foreldrini.Spurningurin um foreldramyndugleika gerst ofta ikki aktuellur, fyrrenn trupulleikar stinga seg upp í í hjúnalagnum - í samband við hjúnabandsslit. Hvør skal hava foreldramyndugleikan á børnunum, hava børnini búgvandi hjá sær, og annars endaligu avgerðina um dagligdagin hjá børnunum, skúlagond osv.
Foreldramyndugleiki er eitt juridiskt hugtak, sum knýtir rættindi at sær. Tann, sum hevur foreldramyndugleikan, ræður yvir barninum. Hava bæði foreldrini foreldramyndugleikan, so sum hjún hava tað, eru tey tvey um at ráða. Tá foreldrini fara hvør til sítt kann felags foreldrarætturin varveitast, og avbjóðingin er hjá foreldrunum, sum nú ikki meiri búgva saman, er tá framhaldandi at samskifta so skilagott sum gjørligt um børnini.
Spurningurin um foreldramyndugleika kemur oftast upp í samband við hjúnarbandsslit ella upploysn av samlívi. Men júst í tá eru foreldrini ofta í kreppu og grundarlagið at tosa um framtíðina vánaligt. Trupult er at at tosa, og ofta verður lítið tosað ella tosið er ikki so konstruktivt. Kortini er neyðugt við eini støðutakan til, um foreldramyndugleikin til børnini framhaldandi skal vera felags ella um um annað av foreldrunum einsamalt skal hava foreldrarættin og hitt tá ein samverurætt.
Lítið er at ivast í, at fólk í kreppistøðu, sum eitt hjúnabands- ella samlívsslit er fyri tey flestu, hava tørv á hjálp at tosa saman um tær avbjóðingar sum broytta støðan hevur við sær - ikki minst so, at børnini ikki gerast berarar av tvístøðuni millum tey vaksnu. Vit hava ikki í Føroyum eitt lógasett krav um at fólk skulu hava roynt at tosa saman við einum triðjapersóni til hjálpar (konfliktmekling) áðrenn hjúnabandsslit. Men tilboð finnast sum ein kann leita sær fram. Og hjá Ríkisumboðnum finst eisini eitt tilboð konfliktmekling sum eitt amboð serliga um samskifti við børnini.
Møguleiki er eisini at leita sær sjálvstøðuga konfliktmekling hjá konfliktmeklara. Fleiri eru sum í dag kunnu veita hesa tænasta.
Konfliktmeklingin, hevur ikki til endamáls at fáa foreldrini at finna saman aftur, men at gera tað lættari hjá teimum at avgera, hvussu tey framyvir samskifta best møgulig. Hetta forðar sjálvandi ikki fyri, at tey avgera at royna enn einaferð, og kann eisini gerast úrslitið av einum slíkum fundi, har tey kanska fyri fyrstu ferð hava havt høvi at sett seg inn í støðuna hjá hvør øðrum og skilt, at meiri enn ein sannleiki eru um samlív teirra.
Hvør tekur fyrsta stigið at tosa saman, tá krígsstøða er?


text:
Jógvan Hugo Gardar
26.12.2016 - 14:20
Jóladag boðaði ísraelski íløgubólkurin Delek Group frá, at tey hava keypt 13,18 prosent av partabrøvunum í Faroe Petroleum. Delek keypir øll partabrøvini sum Dana Petroleum hevur átt í Faroe Petroleum fyri eina upphædd svarandi til umleið 375 milliónir danskar krónur.
Hetta merkir samstundis at Delek Group gerst størsti einstaki eigarin í Faroe Petroleum.
Sterki maðurin í Delek Group er 68 ára gamli Yitzhak Tshuva, føddur í Tripoli í Libya, men í dag ísraelskur ríkisborgari. Familjan rýmdi úr Libya longu tá Tshuva var hálv ára gamal, eftir at abbin bleiv dripin. Hann er sjeyndríkasti maður í Ísrael, sambært Forbes, og hevur í mong ár verið ein av stóru íleggjarunum bæði í Ísrael og í øðrum londum.
Hann er best kendur sum stovnarin av El Ad Group í 1992, sum millum annað hevur gjørt risastórar íløgur í ognir og bygningar í Norður-Amerika. Millum annað hevur El Ad átt stór hotel og íbúðarhús á Manhattan í New York, Toronto og Montreal.
Men tað er serliga tað sum hendi í 1998, sum hevur rist navnið Tshuva inn í minni á íleggjarum bæði i Ísrael og í øðrum londum. Tá eydnaðist tað Tshuva at skumpa Recanati-familjuna av rókini sum stóru eigararnar í Delek Group. Síðani hevur Tshuva bygt Delek Group up til at gerast ein stórur eigari innan orku, trygging, biotøkni og sergjørdar verjubilar sum skulu tola bumbur og skot.
Nú hevur Tshuva og Delek Group fest eyguni á Norðsjógvin og olju- og gassvinnuna. Fyri góðum ári síðani keypti Delek Group 20 prosent av partabrøvunum í Ithaca, ein íløga sum enn ikki hevur givið so nógv. Delek Group leitar eftir áhugaverdum fyritøkum nú oljuprísurin er lagur, og fleiri fyritøkur mangla íleggjarar.
Tað er í hesum langtíðarætlanini ein skal síggja keypið av partabrøvunum í Faroe Petroleum. Føroyska oljufelagið er eitt av fáum feløgum sum hevur megna at sleppa undan at missa tamarhaldi á sínum íløgum og hevur kunna fyrireka seg til at tíðirnar gerast betri fyri oljuvinnuna aftur.
Stjórin í Delek Group, Asi Bartfeld, sigur í eini viðmerking til keypi í Faroe Petroleum, at fyritøkan farnu trý árini, meðan oljuvinnan hevur havt tað tungt, hevur prógvað at til ber at reka rímuliga og samstundis at økja um møguleikarnar at vaksa. Hann leggur afturat at iløgan í Faroe Petroeleum er ein partur av teirra langtíðarætlan, sum er at gera íløgur uttanfyri Israel.


text:
Magnus Heinason gjørdi í juni ein túr, har botnurin varð filmaður. Endamálið var at finna korallir undir Føroyum. Hetta var í sambandi við eina norðurlendska verkætlan um viðbreknar leiðir.
Av teimum 53 upptøkunum vórðu korallir sæddar á fimm upptøkum. Hetta var norðanvert Suðuroyarbanka.
Sokallaður ostabotnur varð sæddur á 19 støðum. Væntandi høvdu fleiri korallir verið sæddar, um kaðalin hevði verið longri. Upptøkurnar vóru somikið góðar, at til bar at síggja fisk og smálutir á botni. Botnurin var sum heild reinur, tó at gamal línureiðskapur varð sæddur viðhvørt.
Korallir (Lophelia) við sjótrøum (Paragorgia) norður av Suðuroyarbanka. Tann livandi parturin av korallunum er hvítur
Ostur
Lítil kongafiskur svevur í einum svampi


text:
-
PÁLS HØLL á Facebook
-
Seinastu tíðindi
-
Krabbameinsfelagið í Páls HøllTýsdagin 16.01.18 kl. 13.00 byrjar ókeypis rørslutiltak hjá Krabbameinsfelagnum Í Páls Høll aftur. Tiltakið er fyri øll, sum hava ella hava havt krabbamein og teirra avvarðandi.
-
Stongt 13. og 14. januar 2018Av tí at svimjikapping er í Páls Høll 13. og 14. januar 2018, er ongin almenn svimjing hesar dagarnar. Tó er Vælvera Fitness opið sum vant.
-
Stongt vegna umvælingar11.des. steingja vit Páls Høll til viðlíkahald. Vit lata upp aftur 27.-30 des. Páls Høll er opin aftur sum vanligt 3.jan.2018. Vælvera Fitness er opin sum
-
Leita


text:
Blóðugta summarið millum løgregluna og litt fólk í USA heldur fram. Sunnumorgunin varð løgreglan í Baton Rouge ringd upp um, at ein vápnaður maður gekk framvið Airline Highway í útjaðaranum av býnum. Løgreglumenn vórðu sendir á staðið har ein skotbardagi síðani brast á, millum brotsmenn og løgregluna.
Tá bardagin var av, vóru tríggir løgreglumenn og ein gerðningsmaður dripnir og tríggir aðrir løgreglumenn vóru fluttir á sjúkrahúsið, ein av teimum í hættisligari støðu, skrivar BBC.
Løgreglan í Baton Rouge sóknaðist í fyrstu syftu eftir fleiri brotsmonnum, men hevur nú staðfest, at brotsmaðurin var einsamallur.
Brotsmaðurin var 29 ára gamli Gavin Long, ein fyrrverandi herflotaveteranur úr Kansas City, Missouri. Hann hevur leingi verið aktivur á sosialu miðlunum og funnist at viðferðini av littum amerikanarum av løgregluni. Hann eggjaði øðrum littum monnum til at taka sakina í egnar hendur og ofra seg fyri sína rasu. “Tit mugu berjast aftur!”, sigur hann í eitt av sínum mongu filmsbrotum.
Fyrr í mánaðinum vórðu fimm løgreglumenn skotnir og dripnir í Dallas, Texas. Tað hendi við eina mótmælisgongu í samband við, at tveir littir menn vórðu dripnir av amerikonsku løgregluni. Ein hesum báðum varð skotin í Baton Rouge og álopið sunnumorgunin er meint at hava verið ein hevndaratsókn.


text:
Nú finst eingin føroysk kommuna, sum hevur lán í útlendskum feløgum. Runavíkar Kommuna og Sands Kommuna hava í hesum døgum fingið kvittan fyri, at øll teirra skuld í felagnum KommuneKredit er goldin aftur, og hesar báðar kommunurnar vóru tær síðstu í Føroyum, sum høvdu lán í felagnum.
Tað skrivar Fíggjarmálaráðið á heimasíðu síni.
Upprunaliga skyldaði Sands Kommuna 17,3 mió. kr. og Runavíkar Kommuna 5 mió. kr. Tað var Oyndarfjarðar Kommuna, ið upprunaliga stóð fyri láninum á 5 mió. kr., men 1. januar 2005 bleiv kommunan partur av Runavíkar Kommunu, sum nú hevur afturgoldið lánið.
Fyrsta lánið, sum KommuneKredit gav føroyskari kommunu, var í 1911. Og nú meira enn 100 ár seinni eru øll føroysku kommunulánini í felagnum afturgoldin.
At allar føroyskar kommunur nú eru loystar úr samábyrgdini í KommuneKredit er ikki bara gott fyri kommunurnar, landskassin er nú eisini loystur frá veðhaldi fyri lánini.
Galdandi lógargrundarlag hjá KommuneKredit loyvir ikki longur lánsveiting til føroyskar kommunur.


text:
Búskapargrunnur Føroya skal nú gerast virkið amboð at røkka einum meira støðugum, sterkum og sjálvbjargnum búskapi. Lógaruppskot um búskapargrunnin verður lagt fyri løgtingið í tingsetuni, sum nú er byrjað.
Tað stendur í fylgiskjalinum til røðuna, sum løgmaður helt fyri løgtinginum á ólavsøku. Við búskapargrunninum skal fyrilit takst fyri bæði núlivandi og komandi ættarliðum, og tað verður gjørt við at seta pening til síðis, tá ið tað loypir av.
Partur av avlopi landskassans skal soleiðis setast í Búskapargrunnin frameftir. 20 prosent av avlopi landskassans upp til 200 milliónir krónur, og 50 prosent av avlopi landskassans oman fyri 200 milliónir krónur.
Tað verður nýggi Landsbanki Føroya, ið fer at umsita Búskapargrunnin vegna landið.
- Búskapargrunnurin skal nýtast sum amboð at gera føroyska búskapin sjálvbjargnan og at javna sveiggini í búskapinum, sigur løgmaður.
Landsbankin skal styrkja búskapin
Samgongan undan hesari tók av Landsbanka Føroya. Nýggja samgongan millum Javnaðarflokkin, Tjóðveldi og Framsókn fer at endurstovna landsbankan, sum skal stýra búskapargrunninum.
Nýggi Landsbanki Føroya og Føroya váðaráð verða stovnsett og skulu í felag virka fyri fíggjarligum støðu- festi í Føroyum.
- Føroyar eru raktar av fleiri fíggjar- og búskaparkreppum seinastu áratíggjuni. Tær hava kostað samfelagnum, fólkinum og vinnuni nógv, bæði tá ið ræður um fíggjarlig virði, trivnað, sjálv- bjargni og fólkatal. Fleiri stig verða nú tikin at fyribyrgja, at søgan endurtekur seg.
Landsbanki Føroya verður settur á stovn saman við Føroya váðaráði við endamálinum at virka fyri fíggjarligum støðufesti og at virka fyri at fyribyrgja framtíðar fíggjarkreppum, minka sveiggini í føroyska búskapinum og harvið styrkja búskapin.
Nýggi landsbanki Føroya skal virka sum óheftur, almennur fíggjar- og greiningarstovnur og fer at virka sum skrivstova hjá Føroya váðaráði.


text:
Onki kann sum summar í Føroyum framkalla hugin til at syngja gomlu fosturlandssangirnar hjá Christiani Matras og Hans Andriasi Djurhuus. At síggja oyggjarnar klæddar í skrúð í sínum grønasta búna, so grønum, at man kennir munnvatnið renna og skilir væl seyðin, at honum dámar at bíta av bøkkunum. At lýta yvir oyggjarnar ein góðveðursdag av hæddunum, fær ein at hugsa um, at hevði ein hendur Guds, so kundi man kínt toppunum og mjúku dølunum og kent hvørja foyru millum fingrarnar.
Eg havi mangan verið í Elduvík, tá røturnar koma haðani og nærhendis. Eg havi litið yvir á Trøllanes og skilt hví tað eitur so, við tað at tað líkist einum stórum trølli, ið liggur og slangar sær í havinum. Men fyrr helt eg tað ljóðaði nokkso óhugnaligt. Til eg fyri fyrstu ferð, seinasta fríggjadag, setti føturnar á grund á Trøllanesi, við starvsfeløgum mínum. Mær rann í huga, ”meg minnist eina mynd” sum kundi verið ímyndin av lítlu føroysku bygdini, við smáu húsunum, áarløkum og lítla heimalambinum, ið rann runt millum gestirnar fyri at vita, um ikki onkur vildi kína tí ella geva tí okkurt gott. Tað manglaði bara, at gentur løgdu løk á blik.
Ferðaleiðarin, ein ungur maður um tey 22 árini, leiddi okkum runt í haganum (ja, eg minnist ikki staðarnøvnini). Brádliga lat í honum, í tí hann leit oman yvir lendið, ið var rættiliga stórt í minum eygum, at har vóru tær, gæsnar hjá honum, sum hann hevði havt eyguni eftir fyrr um dagin. Ja, hann gekk hendan hagatúrin mest sum hvønn dag og onkuntíð fleiri ferðir dagliga. Hvat er tað ikki veldugt at hava alt lendi at ferðast á.
Hann greiddi frá, at hann hevði fest garðin, og at tað vóru tveir aðrir garðar í bygdini. Um summarið arbeiddi hann sum ferðaleiðari og hinar árstíðirnar brúkti hann í smiðjuni og til at fáast við seyð. Í smiðjuni! Hetta var akkurát sum eitt ævintýr. Eg hugsaði um hvussu eg hevði egna meg sum bóndakona, men eg kom skjótt til ta niðurstøðu, at tað stuttligasta nokk hevði verið at runnið eftir unga bóndanum. Bóndalívið hevði eg nokk ikki egnað meg so væl til. Og hetta við at leggja mær tað sagda í geyma, eg veit ikki, tað heftir ikki so væl. Men eg minnist tó navnið á einum steini, og tað var ”fríggjarin”. Eisini minnist eg, at tey plagdu at taka til, at um ein úr Kallsoynni og ein úr Kunoynni fingu børn, so mundi tað nokk verða kalkunirJ
Eg skilji væl, at fólk fella fyri lívinum á bygd. Man fær hug til at skriva eina bók meðan man situr har í grasinum og kennir friðin. Og man tað ikki verða fantastiskt at hvíla í tí vakra, ið er í nánd, heldur enn at lata sítt rótleysa sinni tráða eftir tí, ið er hinumegin allar hasar sera smølu tunlarnar ið knýta bygdirnar saman? Eg ivist í, um grasið er grønari aðrastaðni enn í Trøllanesi. Men hinvegin, so fekk eg eina ábending um, at man eisini har brúkar NPK gjødning....


text:
Tað er ikki ofta, at Messi situr á beinkinum, men tað ger hann næstu dagarnar. Týsdagin til hósdagin í hesi vikuni er stóra fótbóltsstjørnan yvir øllum saman við pápa sínum á ákærubeinkinum í Barcelona í einum rættarmáli um skattaundandrátt.
Í ringasta føri kann hann enda tvey ár í fongsli, skrivar Ritzau.
Málið kom fram í 2013. Lionel Messi og pápi hansara, Jorge Horacio Messi, eru ákærdir fyri at hava snýtt spanska statin fyri meira enn 30 milliónir krónur í skatti.
Sambært ákæruvaldinum er tað gjørt við at flyta pening til feløg í skattaskjólum. Peningurin er komin til vega gjøgnum ymsar stuðulsavtalur, sum Lionel Messi er partur av.
Ákærin sigur, at tað er pápin, sum hevur staðið fyri snildunum, men at Lionel Messi sjálvur visti um tað og tí er samsekur.
Lionel Messi noktar seg sekan í ákærunum. Og pápin sigur eisini, at hann hevur tikið sær av øllum fíggjarligum viðurskiftum hjá soninum, sum aleina hevur savnað seg um at spæla fótbólt.
Ákæruvaldið krevur fongsulsdóm til báðar í góðar 22 mánaðir, umframt eina bót ið svarar til upphæddina, sum snýtt er fyri.
Eftirsum at størsta revsingin er undir tvey ár, hevur Lionel Messi sambært spanskari lóg ikki skyldu til at møta upp til alt rættarmálið. Hann skal tó møta hósdagin, tá ið hann skal vitna í málinum.
Eftir hetta kann hann fara tvørtur um Atlantshavið til argentinsku landsliðsfelagarnar, sum fyrireika seg til Copa America, har Argentina tann 6. juni leggur fyri við at spæla móti Chile.
Síðan rættarmálið um skattaundandráttin í Spania hjá Lionel Messi er komið fram, er hann eisini settur í samband við eitt felag í Panama. Messi hevur afturvíst øllum og sigur seg einki kenna til nakað felag.


text:
Hugsjónin um eina frælsa tjóð, ið sjálv skipar síni viðurskifti, og hevur fult ræði á egnum samfelag og landi, er drívmegin, nú eg havi valt at bjóða meg fram til fólkatingsvalið. Tað kann ikki vera fremsta málið hjá einum politikara, at royna at fáa skattgjaldarar í øðrum londum at gjalda fyri leyst og fast. Úrslit eru góð at vísa á – men tey eru ongantíð eitt mál í sær sjálvum!
Sitandi umboð á fólkatingi, Sjúrður Skaale og Edmund Joensen, hava reklamerað nógv við “úrslitum” – og teir hava eisini lovað, at verða teir afturvaldir, so verða fleiri “úrslit”. Alt gott um tað. Tað hevði nú eisini verið undarligt, um ein ikki hevði nøkur úrslit á vísa á, tá mann hevur sitið í fýra ár á fólkatingi, og havt eini 15-20 fólk í starvi og skrivað nóg nógvar frágreiðingar til at fylla eitt lítið skúlabókasavn.
Tað, sum hevur týdning, er eftir mínum tykki tó, hvussu nógv úrslit ein kann vísa á, men hinvegin, hvørji hesi úrslitini eru. Eg meini so við, Fólkaflokkurin og Sambandsflokkurin hava jú eisini nøkur úrslit at vísa á: størri sosialan ójavna, verri búskaparligt haldføri og framvegis ovurstóra landskassaskuld. Teir kundu sagtans fari til løgtingsval undir herrópinum: vel úrslit! Og fara tað ivaleyst eisini. Allur politikkur er úrslit. Men ikki øll úrslit eru góð úrslit.
Og úrslitini hjá Sjúrði og Edmundi? Spurningurin er, um tey eru liður í arbeiðinum at fremja visjónina um einar góðar og rættvísar Føroyar. Um tey byggja eitt samfelag, har øll trívast og fáa javnbjóðis møguleikar. Um tey styrkja okkara sjálvræði. Gera tey tað? Stutta svarið er nei. Ongin samanhangur er millum úrslitini og hugsjónina um góða samfelagið. Hugsjónirnar, siga teir báðir eisini beinleiðis, eiga ikki at verða tiknar við niður á fólkatingi. Tær kunnu ikki brúkast til nakað serligt – tær skaffa okkum undir øllum umstøðum ikki fleiri pengar, viðarlundir ella nýggj fongsul.
Grundarlagið undir politikkinum hjá Tjóðveldi er hugsjónin um eina frælsa tjóð, ið luttekur í heimssamfelagnum á jøvnum føti við aðrar tjóðir. Umboðar seg sjálva í Eurovision og olympisku leikunum, hevur ræði á egnum loftrúmi og tryggjar, at politikkurin fremur og skapar rættvísi og samhaldsfesti í samfelagnum.
Hendan hugsjónin er grundarlagið undir okkara politikki. Og okkara praktiski politkkur skal fremja úrslit, ið skapa eitt samfelag, har hugsjónin er berandi. Ikki so nógv úrslit sum møguligt, men so góð úrslit sum møguligt. Og til tess at tryggja okkum, at so er og verður, hava vit samtykt at brúka hugsjónarligu vágskálina. Eitt amboð, har ið vit kunnu kanna, um førdi politikkurin byggir land og er grundaður á røttu hugsjónina. Tryggjar okkum, at úrslitini ikki bert eru úrslit, men fremja hugsjón okkara um tað góða samfelagið. Eitt hvørt ítøkiligt politiskt mál, vit viðgera, eiga vit bara at fremja, um tað javnvigar á vágskálini.
Og hvat er so hugsjónarliga vágskálin? Einfalt. Ein vágskál, har vit spyrja sjey spurningar, tá ið eitt politiskt mál er til viðgerar:
1. Fremur tað javnrættindi fyri øll?
2. Fremur tað fullveldi fyri tjóðina?
3. Fremur tað frælsi fyri øll?
4. Fremur tað fólkaræði?
5. Fremur tað samhaldsfesti?
6. Fremur tað burðardygd?
7. Fremur tað føroyskar førleikar í einum nútímans heimi?
Eitthvørt politiskt mál kann leggjast á hesa vágskálina. Er javnvág í, tá ið vit hava sett spurningarnar, so er talan um eitt gott politiskt átak, ið vit kunnu fremja. Er hinvegin ongin javnvág, so eru ivaleyst onnur og betri átøk, ið heldur átti at verið tikin fram um og framd.
Høvdu Edmund og Sjúrður boða frá, at teir í øllum sínum virksemi høvdu vigað politikkin á hesi vágskálini, so hevði eg gleðiliga tikið meg av listanum hjá Tjóðveldi og valt teir. Tað gera teir bara ikki. Teirra politikkur snýr seg um úrslit uttan hugsjón – og tá fært tú ikki góð úrslit. Bert Tjóðveldi tryggjar tær góð úrslit, sum byggja land.


text:
7. desember
7. desember er dagur 341 í árinum í gregorianska kalendaranum (dagur 342 um skotár er). 24 dagar eru eftir av árinum.
Innihaldsyvirlit
Hendingar[rætta | rætta wikitekst]
- 1787 - Delaware gerst fyrsti amerikanski statur, ið skrivar undir stýrisskipanarlógina hjá USA.
- 1856 - Haldarsvíkar kirkja verður vígd.
- 1941 - Skipið Sauternes, vanliga nevnt Jólaskipið, gongur burtur í Fugloyarfirði.
- 1941 - Japansk flogfør leypa uttan ávaring á amerikansku herflotastøðina Pearl Harbor á Hawaii í Kyrrahavinum. 2200 amerikanarar doyggja í álopinum, sum er beinleiðis atvold til, at USA fer upp í Seinna Heimsbardaga.
- 1967 - Amerikanski sangarin Otis Redding spælir inn plátuna Dock Of The Bay, tríggjar dagar áðrenn hann doyr í ein flogvanlukku.
- 1988 - Meira enn 25 000 fólk doyggja, og ein hálv millión verður heimleys, tá ið ein jarðskjálvti rakar Armenia. Skjálvtin málar 6,9 á Richterstiganum.
- 1995 - Roskilde Domkirke kemur upp á listan hjá UNESCO yvir mentanarskattirnar í heiminum.
Ítróttur[rætta | rætta wikitekst]
- 2014 - Pál Joensen gerst nummar 4 til HM á stuttgeil við tíðini 14:26.54. Hetta er nýtt norðurlendskt met, og betran av hansara persónligu bestu tíð við nærum seks sekundum.
Føðingar[rætta | rætta wikitekst]
- 1900 - Christian Matras, førouskur yrkjari og málfrøðingur (d. 1988).
- 1915 - Eli Wallach, amerikanskur sjonleikari (d. 2014).
- 1924 - Bent Fabricius Bjerre, danskur tónleikari og tónaskjald
- 1928 - Noam Chomsky, amerikanskur heimspekingur.
- 1932 - Ellen Burstyn, amerikanskur sjónleikari
- 1949 - Tom Walts, amerikanskur rocktónleikari
- 1980 - John Terry, enskur fotboltsleikari.


text:
Fría uppboðssølan av 5000 tonsum av svartkjafti, sum Fiskimálaráðið og Vørn hildu í dag, gekk ikki so væl. Tríggir keyparar høvdu teknað seg, men eingin teirra bjóðaði.
Við Kringvarpið sigur ein teirra, Hanus Hansen, reiðari á Nærabergi, at minstiprísurin, sum landið hevði sett, var ov høgur. Til søluna í dag bleiv boðað frá, at minstiprísurin skuldi vera 30 oyru fyri kilo. Hanus Hansen heldur, at 10 oyru fyri kilo sum minstaprís vildi verið meira realistiskur.
Sølan, sum skuldi vera í dag, er útsett til í morgin, týsdag, klokkan 11, og tá verður væntandi ein annar minstiprísur galdandi.


text:
Saturn
Saturn er sætta gongustjørnan frá Sólini og er næststørsta gongustjørnan í sólarskipan okkara. Bara Jupiter er størri. Eins og Uranus, Neptun og Jupiter er Saturn ein gassrisi, og merkir hetta, at hon fyrst og fremst er gjørd úr gassum, heldur enn steini. Saturn er uppkallað eftir rómverska gudinum Saturnus, sum er gudurin fyri bóndaskapi, rættvísi og styrki. Veðurlagið á Saturn er ekstremt, og vindarnir kunnu koma heilt upp í 1 800 km/h. Saturn hevur í minsta lagi 61 mánar. Størsti mánin á Saturn, Titan, er størri enn gongustjórnan Merkur, og er einasti mánin í sólarskipanin, sum hevur eina nevniverda atmosferu.


text:
Í kvøld verður møguligt at tekna seg til skeið á kvøldskúlanum. Kvøldskúlin bjóðar altíð út hópin av spennandi, gagnligum skeiðum. Alt frá handverki, til eykafak at supplera, at læra at halda talur, motorlæru og trygd á sjónum og mangt annað.
Kvøldskúlin er føroya størsti skúli, við umleið 3000 næmingum í alt. Tí ræður um at vera tíðliga úti og skriva seg upp. Tað er opið at tekna seg frá í kvøld kl 18, og til og við sunnukvøldið 3. september kl 24.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Uppskot um at útgreina orsøkir til høga kostnaðin á vørum og tænastum í Føroyum og at vísa á neyðug tiltøk til tess at lækka kostnaðarstøðið
Løgtingsmál nr. 140/2010: Uppskot til samtyktar um at útgreina orsøkir til høga
kostnaðin á vørum og tænastum í Føroyum og at vísa á neyðug tiltøk til tess at
lækka kostnaðarstøðið
Uppskot til samtyktar
Løgtingið heitir á landsstýrið um at útgreina orsøkir til høga kostnaðin á vørum og
tænastum í Føroyum og at vísa á neyðug stig til tess at lækka kostnaðarstøðið hjá
vinnu og húsarhaldum
Viðmerkingar
Búskaparfrøðingurin Heri á Rógvi hevur fyri stuttum lagt fram eina kanning av
kostnaðarstøðinum á vørum og tænastum í Føroyum samanborið við onnur lond í
Evropa.
Kanningin vísir á, at við teimum altjóða samanberingartølum, ið kanningin byggir
á, eru Føroyar dýrasta land í Evropa – meðan Danmark er á øðrum plássi.
Fleiri føroyskir stovnar og feløg hava stuðlað kanningini: Kappingarráðið, Samtak,
Hagstovan, Uttanríksráðið og Danmarks Statistik.
Kanningin lýsir eina røð av tættum: Vørur, tænastur, býli, rentustøðið o.s..fr..
Men hon lýsir ikki orsøkirnar og møguleikarnar at broyta umstøður, infrakervi,
kapping, brúkaravernd o.a., sum kann lækka kostnaðarstøðið.
Tí er gylt høvi hjá landsstýri og løgtingi nú at taka næsta stigið til tess at fáa lýst
týdningarmiklar orsøkir og bygnaðir, ið elva til støðuna – og ikki minst at leggja fram
ítøkilig átøk, ið kunnu broyta gongdina.
Frammanundan er onki neyvt yvirlit yvir gongdina í reallønini hjá føroyskum
inntøkubólkum, og tískil vanta týdningarmikil amboð til tess at leggja neyvar
politiskar ætlanir og at málrætta tær skipanir, ið verða settar í verk.
Talan er um álvarsmál fyri gerandisdagin og trivnaðin hjá hjá føroyskum familjum og
húsarhaldum, og um kappingarførið fyri føroyska vinnu.
Skulu Føroyar mennast og draga fólk og íløgur til sín, er alneyðugt at venda gongdini
og myndini av møguleikunum at virka og liva eitt sømiligt og mennandi lív í
Føroyum.
Tí verður skotið upp, at Løgtingið viðger hetta mál og heitir á landsstýrið um at taka
táttin upp sum skjótast.
Á Løgtingi, 1. mars 2011
Høgni Hoydal Tórbjørn Jacobsen Bergtóra Høgnadóttir Joensen
Hergeir Nielsen Annita á Fríðriksmørk Sjúrður Skaale
Bjørt Samuelsen Heini O. Heinesen


text:
HB var mett sum liðið, ið fór at vinna dystin móti ÍF í Havn.
So varð, men verður tikið samanum, so áttu liðini hvør sín hálvleik.
So skjótt sum dysturin varð byrjaður, spældi HB vakran fótbólt við stuttum og skjótum avleveringum uttan at koma til teir nógvu málmøguleikarnar.
ÌF leikararnir tóktust eitt sindur fjáltursstungnir, og lótu seg ørkymla av kvika spælinum hjá HB. Men sum dysturin leið, var tað ÍF, ið fekk teir veruligu møguleikarnar at fáa má.
So einaferð bragdaði, fuglfirðingar fingu brotsspark og Bogi setti bóltin trygt í netið.
Nakað út í fyrra hálvleik førdi ÍF, hóast HB hevði spælt betur. Men so fingu HB lønina fyri sítt góða spæl og fingu ikki færri en trý mál. Tó skal tilskilast , at tað seinasta málið, ið HB fekk, eigur verjan hjá ÍF at taka á seg, tí álvarslig mistøk vórðu gjørd.
Tá ið farið varð í hálvleik, var støðan 3 -1 til HB.
Tann stríðsvilji og tað ágrýtni, ið plagar at eyðkenna ÍF, varð ikki komið til sjóndar í dystinum. Uttan iva hava venjararnir Albert og Bogi eftirlýst stríðsviljan hjá sínum leikararum, tí tá ið seinni hálvleikur byrjaði, vóru fuglfirðingar ikki at kenna aftur, teir stríddust allir sum ein, og tá ið Nenad og Frank komu inn, spældu teir seg til hóp av møguleikum, sum tíverri ikki kastaðu av sær. Teir áttu í øllum førum at havt fingið ein javnleik í dag.
Seinna hálvleik vísti HB ikki nakað serligt spæl, ÍF liðið vann so at siga allar bóltarnar, men eydna var ikki við teimum at fáa sett bóltarnar í netið.
ÍF hevur nú spælt tveir dystir og hevur tapt báðar við úrslitunum 3 -1. Hetta er ikki nóg gott. Liðið hevur seinastu árini aloftast vunnið á HB og hevur somuleiðis staðið seg væl móti KÍ.
Fuglfirðingar eru sjálvandi vónbrotnir av tí, ið ÍF hevur megnað higartil í kappingini og vænta betri úrslit í komandi dystum.
Men eitt kunna vit siga við vissu, at fara ÍF leikararnir at sýna sama stríðsvilja og ágrýtni, sum teir vístu í seinna hálvleiki móti HB í dag, so koma teir uttan iva at fáa fleiri úrslit, ið ÌF viðhaldsfólkum leingjst eftir.
Næsti dystur verður spældur í Fuglafirði 30. mars móti B68.
Vit vóna, at nógvir áskoðarar møta til dystin, tí nógvir jaligir áskoðarar hava góðan ávirkan á okkara leikarar.


text:
Í dag var avtala undriskrivað við ljósabláu grannarnar hinumegin Varmakeldueið, sum inniber, at bestu kvinnuliðini hjá feløgunum báðum leggja saman. Afturat tí kemur samstarvið at merkja, at gentur U17 og 2. deild kvinnur, koma at samstarva í 2014.
Samstarvsavtalan merkir, at annarhvør heimadystur verður leiktur í Fuglafirði og annarhvør í Gøtu/Leirvík. Annarhvør útidystur verður leiktur í reyðu ÍF litunum, og annarhvør í ljósabláu Víkingalitunum.
Av tí at tað tóktist trupult at manna tvey lið, var kalla til fund millum feløgini, venjararnar og leikaraumboð, og skjótt kom eitt samstarv í lag. Liðið í 1. og og 2. deild kemur at spæla undir navninum ÍF/Víkingur, og í Gentur U17 Víkingur/ÍF.
Hendan avtalan bleiv undirskrivað í dag, og kemur venjarin hjá ÍF kvinnunum í 2013, Durita R. Djurhuus, at hava høvuðsábyrgdina av liðnum, við góðari hjálp úr báðum feløgunum. Júst fráfarni formaðurin í ÍF, Magnus Jørmundsson, og formaðurin í Víkingi, Brandur Jacobsen, skrivaðu undir avtaluna í dag.
Vit vænta at hetta samstarvið fer at gangast væl, og ynskja øllum, ið hava við liðini at gera, góða eydnu við kappingarárinum.


text:
Lóggáva og rættartrygd
Fyri at fremja talgildingina í verki, fyri at tryggja rættindi og skyldur borgaranna, og fyri at borgarar í Føroyum gerast tryggir við talgildingina, og á tann hátt taka undir við henni, er umráðandi, at talgildingin verður skipað við skynsamari lóggávu.
Talgildingin fer ikki at geva almennum myndugleikum aðrar upplýsingar enn tær, ið frammanundan verða latnar. Talgildingarlógin skal skapa karmarnar fyri talgilda samskiftinum millum tað almenna, borgarar og vinnu og fer ikki at víðka tær heimildir, sum almennir myndugleikar hava í dag.
Talgildingarlóg
Gjørd verður ein talgildingarlóg, sum nágreinar rættindi og skyldur hjá bæði borgarum og tí almenna. Í stuttum snýr talgildingarlógin seg um, at tað almenna fær heimild at talgilda samskiftið við borgarar og vinnu. Lógin fer at halda seg til tær meginreglur, sum frammanundan eru galdandi, serliga í mun til persónsupplýsingar, dátutrygd og rættartrygd.
Verandi lóggáva
Fyrsta stigið er at viðgera og meta um ta lóggávu, sum er galdandi í Føroyum, og sum føroyskir myndugleikar hava ræðið á. Metast skal um, hvørt lóggávan í verandi líki forðar fyri talgilding, ella um lóggávan er soleiðis háttað, at talgilding kann fremjast uttan lógarbroyting. Metast skal eisini um, hvørt verandi lóggáva er nøktandi, serliga í mun til cyber security og viðkomandi heimildir hesum viðvíkjandi.
Settur verður ein arbeiðsbólkur, umboðandi øll stjórnarráð, at viðgera og meta um, hvørt forðingar fyri talgilding eru í galdandi lóggávu. Bólkurin skal gera uppskot til dagføringar og tillagingar. Metast skal eisini um, hvørt tað í ávísum førum er skynsamt at varðveita verandi (pappírs)fyrisiting í eini skiftistíð, um økið, sum lóggávan skipar, ikki er búgvið at talgilda.
Lógartillagingar og dagføringar
Neyðugar tillagingar og dagføringar kunnu gerast í einum, t.e. við einari samlaðari broytingarlóg. Hetta kann eisini gerast í fleiri umførum.
Nýggjur lóggávuleistur
Komandi lógarsmíð skal hava fyrilit fyri, at alt størri partur av fyrisitingini verður talgildur.
Nýggi lóggávuleisturin verður mentur í samstarvi millum Vinnumálaráðið, Fíggjarmálráðið (Gjaldstovuna) og Løgmansskrivstovuna (Lógardeildina og Dátueftirlitið).


text:
472 børn á Fótbóltsskúla
ítróttur02-07-2017 - 10:07 - Jóanis Nielsen
Um vikuskiftið og farna vikuskiftið vórðu árligu Fótbóltsskúlarnir hjá FSF hildnir í Havn og á Toftum. Tilsamans 472 børn, í aldurinum 6 til 14 ár, luttóku.
23. og 24. juni varð Fótbóltsskúlin í Gundadali í Havn, har HB var vertur fyri 302 børnum í aldurinum 6 til 14 ár. Veðrið var eisini av tí besta, børnini hugnaðu sær óført, og sum heild eydnaðist Fótbóltsskúlin væl.
Hinvegin var veðrið ikki av tí allar besta, tá Fótbóltsskúlin var á Toftum 30. juni og 1. juli, har B68 var vertur. Fríggjadagin var veðrið tó gott, men leygardagin regnaði illa. Tað helt kortini ikki teimum 170 hugagóðu børnunum frá at venja og spæla dystir, sjálvt um tað oysti niður.
Áðrenn børnini fóru heim fingu tey ein bólt, t-troyggju, vatn-dunk og eina sodavatn frá Føroya Bjór, umframt luttøkubræv.
Fleiri myndir frá fótbóltsskúlunum í Havn og á Toftum kunnu síggjast her:
Fótbóltsskúlin í Havn 2017 (hb.fo)


text:
Í kvøld 5. oktober 2011 kl. 17.00 verður eyka býráðsfundur. Á fundinum verður málið, viðv. góðkenning av byggiskrá, í samband við bygging av nýggjari fimleikahøll í Runavík, viðgjørt.
05.10.2011
Eyka býráðsfundur 5. okt. kl. 17.00
- Rundkoyring úr sævarmálanum
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík


text:
Mynd: Visualhunt
Mæla frá at víðka um nýtsluna av cannabis sum heilivág
2017-10-13 13:14
Leif Láadal
Í sambandi við, at politisk semja er gjørd í Danmark um at víðka um nýtslumøguleikar av cannabis sum heilivági, hevur føroyska landsstýriskvinnan í heilsumálum biðið landslæknan og landsapotakaran latið sær eitt tilmæli. Báðir mæla frá, at Føroyar seta somu royndarskipan í verk, sum hana, ið verður galdandi niðri frá 1. januar 2018
Tá løgtingið tann 22. februar í ár hevði orðaskifti um fyrispurning, sum Jenis av Rana hevði sett í sambandi
Greinin er bert fyri haldarar
Fá skjóta atgongd til greinina Prísir úr 99 krónum um mánaðin
Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg
Dimma Pluss og prent
kr. 129 / mðr
Dimma Pluss
kr. 99 / mðr
Dimma Pluss og Prent 365 dagar
kr. 1548 / 365 dagar
Dimma Pluss 365 dagar
kr. 1188 / 365 dagar


text:
Er tú ein teirra, sum ætlar at skipa fyri einum nýggjársbálið, skal tú venda tær til kommununa og biðja um loyvi.
Tað er ikki loyvt at brenna stór bál uttan at kommunan hevur givið loyvi. Bál, sum eru størri enn 1,2 m í tvørmát, eru at rokna sum stór bál.
Tað er ikki alt, sum kann tveitast á eitt bál. Einans brenni, sum ikki dálkar, kann brúkast, t.d. óviðgjørdur viður og pappír og greinar.
Tað er ikki loyvt at brenna burturkast.
Leivdir frá bálum skulu takast upp beinanvegin og latast til kommunalu móttøkustøðina fyri burturkast.
Um bál elva til ampa, hevur kommunustýrið ábyrgdina av, at bálið verður sløkt og at leivdirnar verða koyrdar á kommunalu móttøkustøðina fyri burturkast.
les vegleiðingina um at brenna bál
Um tú hevur spurningar ella viðmerkingar er tú vælkomin at venda tær til Umhvørvisstovuna, telefon 342400, ella at senda okkum ein teldupost us@us.fo
Útlátið av vakstrarhúsgassi rættili…
26-07-2017
Brennistøðin og endurnýtslan hjá IR…
06-07-2017
Undantak at taða oman fyri 250 metr…
05-07-2017
Loyvi til elframleiðslu úr vindorku…
03-07-2017
Jóansøkubál
20-06-2017
IRF á Gjánoyri dagførda umhvørvisgó…
01-06-2017
Árinsmeting góðkend
24-05-2017
P/F Havsbrún fingið nýggja umhvørvi…
24-05-2017
Føroya størsta frílendisætlan handa…
15-05-2017
PFAS kanningar til eitt 12-tal
20-03-2017